3. การประกอบธุรกิจของแต่ละสายผลิตภัณฑ์

3.1 ธุรกิจการผลิตภาพยนตร์โฆษณา

3.1.1 ลักษณะของผลิตภัณฑ์หรือบริการ

-   ลักษณะของผลิตภัณฑ์หรือบริการ

1.ผลิตภัณฑ์หรือบริการของบริษัท เป็นการให้บริการด้านการผลิตภาพยนตร์โฆษณา
มีลักษณะเป็นภาพยนตร์ที่มีระยะเวลาในการนำเสนอในโทรทัศน์ภายในระยะเวลา 15 , 30 , 45
, 60 วินาที เพื่อใช้ในการโฆษณาสินค้าหรือเพื่อสื่อสารสิ่งที่ลูกค้าต้องการนำเสนอ
โดยภาพยนตร์โฆษณาแต่ละเรื่องจะมีลักษณะในการนำเสนอแตกต่างกันไป
ขึ้นอยู่กับความคิดสร้างสรรค์ของบริษัทตัวแทนโฆษณา
และความสามารถของผู้ผลิตภาพยนตร์โฆษณาในการสื่อแนวความคิดดังกล่าวออกมา
ซึ่งผู้ผลิตภาพยนตร์โฆษณาแต่ละรายก็จะมีรูปแบบการนำเสนอที่แตกต่างกันไป
ขึ้นอยู่กับทักษะความชำนาญ และแนวคิดของผู้ผลิตรายนั้นๆ รวมทั้งความพร้อม
ความชำนาญของผู้ผลิตแต่ละรายทั้งในเรื่องนักแสดง , ทีมงาน , เสื้อผ้า , อุปกรณ์
และการจัดหาสถานที่ , กล้องและการตัดต่อ

2.การให้บริการปรับเปลี่ยนงานโฆษณาที่เคยผลิตมาแล้ว
เพื่อให้เข้ากับการเปลี่ยนแปลงและความต้องการใหม่ของลูกค้า
รวมถึงการจัดจำหน่ายงานโฆษณาของบริษัทที่เคยผลิตมาแล้วให้แก่ลูกค้า
อันเป็นผลมาจากความต้องการของลูกค้าในการจัดเก็บ หรือเผยแพร่งานโฆษณาของตนเพิ่มเติม

ทั้งนี้ธุรกิจผลิตภาพยนตร์โฆษณาของกลุ่มบริษัทแม็ทชิ่งดำเนินงานผ่านบริษัท แม็ทชิ่ง สตูดิโอ จำกัด
(มหาชน) และบริษัทย่อย (บริษัท แฟ็ทแมน แอนด์ ลิตเติ้ลบอย จำกัด และบริษัท กู๊ดดี้ฟิลม์ บีเคเค
จำกัด ) โดยธุรกิจผลิตภาพยนตร์โฆษณาสามารถสร้างรายได้ให้แก่กลุ่มแม็ทชิ่ง ในปี 2548 เท่ากับ
530.07 ล้านบาท หรือคิดเป็นร้อยละ 46.65 ของรายได้รวมทั้งหมด

-   นโยบายราคาและการกำหนดราคา

การกำหนดราคาภาพยนตร์โฆษณาแต่ละเรื่อง จะกำหนดตามระดับคุณภาพของงาน
การผลิตฉากประกอบ การจัดหานักแสดง สถานที่ถ่ายทำและระยะเวลาที่ใช้ในการผลิต
โดยนำต้นทุนจากการประมาณการบวกกำไรเป็นฐานในการกำหนดราคา

-   ลูกค้าและกลุ่มลูกค้าเป้าหมาย

ลูกค้าของกลุ่มบริษัทในธุรกิจผลิตภาพยนตร์โฆษณา สามารถแบ่งออกได้เป็น 2 กลุ่มใหญ่ๆ
ตามลักษณะการติดต่อ คือ

1.กลุ่มบริษัทตัวแทนโฆษณา (Agency) คือ
บริษัทโฆษณาที่ให้คำแนะนำปรึกษาแก่ลูกค้าซึ่งเป็นเจ้าของสินค้าที่ต้องการนำเสนอภาพยนตร์โฆษณา
เนื่องจากโดยทั่วไปเจ้าของผลิตภัณฑ์หรือบริการจะว่าจ้างบริษัทตัวแทนโฆษณาเพื่อทำหน้าที่ดูแลด้านการโฆษณาและประชาสัมพันธ์ทั้งหมดให้แก่เจ้าของผลิตภัณฑ์หรือบริการดังกล่าว
โดยหากเป็นการโฆษณาประชาสัมพันธ์ทางโทรทัศน์บริษัทตัวแทนโฆษณาจะทำหน้าที่ในการคิดรูปแบบการนำเสนอ
(Storyboard) ผลิตภัณฑ์หรือบริการ
และจะทำการว่าจ้างผู้ผลิตภาพยนตร์โฆษณาเพื่อผลิตภาพยนตร์โฆษณาดังกล่าวต่อไป
ทำให้บริษัทตัวแทนโฆษณายังคงเป็นกลุ่มลูกค้าหลักที่สร้างรายได้มากกว่า 90%
ของรายได้จากการผลิตภาพยนตร์โฆษณาทั้งหมดของกลุ่มบริษัทแม็ทชิ่ง ซึ่งลูกค้าของบริษัท
มีทั้งลูกค้าที่เป็นบริษัทตัวแทนโฆษณาที่ตั้งอยู่ในประเทศ และบริษัทตัวแทนโฆษณาในต่างประเทศ เช่น
ญี่ปุ่น จีน อินโดนีเซีย มาเลเซีย และสิงคโปร์
ซึ่งปัจจุบันมีสัดส่วนจำนวนในการผลิตโฆษณาต่างประเทศถึงร้อยละ 30 เป็นต้น

2.กลุ่มบริษัทผู้เป็นเจ้าของผลิตภัณฑ์หรือบริการโดยตรง (Non-Agency) คือ บริษัท
ห้างร้านเอกชนรวมถึงองค์กรของรัฐบาลและรัฐวิสาหกิจ
ที่สามารถกำหนดแนวทางโฆษณาและประชาสัมพันธ์ได้เอง
จึงสามารถลดขั้นตอนผ่านบริษัทตัวแทนโฆษณาได้

โดยสรุปการสร้างความสำเร็จจาก ความชำนาญในการผลิตภาพยนตร์โฆษณาระดับมืออาชีพ
รวมทั้งการให้บริการและการสร้างความสัมพันธ์ที่ดีของกลุ่มบริษัทต่อลูกค้าทั้ง 2 กลุ่มอย่างดีเยี่ยม
ทำให้ในช่วงปี 2548 กลุ่มบริษัทแม็ทชิ่งมีรายได้จากลูกค้าดังกล่าว ซึ่งสามารถแบ่งสัดส่วนได้ดังนี้

แบ่งตามประเภทลูกค้า*

+-----------------------------------+--------+-------+--------+-------+
| รายการ                            | มค.    |       | มค     |       |
|                                   | -ธค.47 |       | .ธค.48 |       |
+-----------------------------------+--------+-------+--------+-------+
|                                   | รายได้  | จำนวน | รายได้  | จำนวน |
|                                   |        |       |        |       |
|                                   | (ล     | (ราย) | (ล     | (ราย) |
|                                   | ้านบาท) |       | ้านบาท) |       |
+-----------------------------------+--------+-------+--------+-------+
| บริษัทตัวแทนโฆษณา (Agency)           | 458.70 | 46    | 511.30 | 40    |
+-----------------------------------+--------+-------+--------+-------+
| บริษัทเจ้าของผลิตภัณฑ์ / บริการ          | 31.57  | 12    | 18.77  | 10    |
+-----------------------------------+--------+-------+--------+-------+
| รวม                               | 490.27 | 58    | 530.07 | 50    |
+-----------------------------------+--------+-------+--------+-------+

แบ่งตามแหล่งที่มาของรายได้

+-----------------------------------+--------+-------+--------+-------+
| รายการ                            | มค.    |       | มค     |       |
|                                   | -ธค.47 |       | .ธค.48 |       |
+-----------------------------------+--------+-------+--------+-------+
|                                   | รายได้  | จำนวน | รายได้  | จำนวน |
|                                   |        |       |        |       |
|                                   | (ล     | (ราย) | (ล     | (ราย) |
|                                   | ้านบาท) |       | ้านบาท) |       |
+-----------------------------------+--------+-------+--------+-------+
| รายได้จากในประเทศ                  | 437.24 | 43    | 358.89 | 36    |
+-----------------------------------+--------+-------+--------+-------+
| รายได้จากต่างประเทศ                 | 53.03  | 15    | 171.18 | 14    |
+-----------------------------------+--------+-------+--------+-------+
| รวม                               | 490.27 | 58    | 530.07 | 50    |
+-----------------------------------+--------+-------+--------+-------+

  * บริษัท กู๊ดดี้ฟิล์ม บีเคเค จำกัด (GF) จ้างให้ บริษัท แม็ทชิ่ง สตูดิโอ จำกัด (มหาชน) (MS)
  เป็นผู้ผลิตภาพยนตร์โฆษณาให้แก่ลูกค้า GF

  * บริษัท แม็ทชิ่ง สตูดิโอ จำกัด (มหาชน) (MS) ว่าจ้างให้ บริษัท แฟ็ทแมน แอนด์ ลิตเติ้ลบอย
  จำกัด (FT) เป็นผู้ผลิตภาพยนตร์โฆษณาที่งบประมาณไม่สูง

3.1.2 การจัดหาผลิตภัณฑ์หรือบริการ

-   ขั้นตอนการผลิตภาพยนตร์โฆษณา สามารถแบ่งออกได้เป็น 3 ขั้นตอนดังนี้

  1. ขั้นตอนการเตรียมงานก่อนการถ่ายทำ (Pre-Production)

ขั้นตอนที่กำหนดกระบวนการดำเนินงานและระยะเวลา
เพื่อให้เป็นไปตามความต้องการของบริษัทตัวแทนโฆษณาและลูกค้าซึ่งเป็นเจ้าของผลิตภัณฑ์
โดยกระบวนการในขั้นตอนการเตรียมงานก่อนการถ่ายทำที่สำคัญมีดังต่อไปนี้

1.1 การประชุมเพื่อหาแนวทางในการปฏิบัติ (Internal Meeting)
เป็นขั้นตอนการตกลงและทำความเข้าใจระหว่างผู้กำกับและบริษัทตัวแทนโฆษณา หรือลูกค้า
ถึงบทภาพยนตร์โฆษณา เมื่อมีการตกลงถึงรูปแบบหรือแนวทางของภาพยนตร์โฆษณาแล้ว
ผู้กำกับจะให้ฝ่ายต่างๆ ดำเนินการจัดการเตรียมหาสถานที่ นักแสดง เสื้อผ้า อุปกรณ์ และฉาก

1.2 การจัดหาสถานที่ในการถ่ายทำ (Location) ทั้งนี้ มี 2 ลักษณะคือ
สถานที่ที่ใช้ถ่ายทำภายนอก และสถานที่ที่ถ่ายทำในสตูดิโอ
ซึ่งการจัดหาสถานที่จะต้องมีการคำนึงถึงความสะดวกสบายในการถ่ายทำ
ความเหมาะสมของสถานที่กับลักษณะของสินค้าที่จะนำเสนอ งบประมาณที่จะต้องใช้ในการเช่าสถานที่
และเป็นสถานที่ที่ตรงตามแนวคิด(Concept) ในการทำโฆษณาดังที่ได้มีการตกลงกันไว้
ฐานข้อมูลสำหรับสถานที่ถ่ายทำ นับเป็นหัวใจสำคัญสำหรับวงการภาพยนตร์โฆษณา
ซึ่งบริษัทได้เตรียมพร้อมด้านความชำนาญ พร้อมทั้งทีมงานมืออาชีพ

1.3 การคัดเลือกผู้แสดง (Casting)
ผู้แสดงถือเป็นองค์ประกอบสำคัญในการผลิตภาพยนตร์โฆษณาว่าจะประสบความสำเร็จหรือไม่
ดังนั้นการคัดเลือกผู้แสดงจึงถือเป็นขั้นตอนที่สำคัญอีกขั้นตอนหนึ่ง
ทั้งนี้จะสรรหาหรือคัดเลือกผู้แสดงจาก 1)
ฐานข้อมูลของกลุ่มบริษัทซึ่งมีหน่วยงานที่ทำการคัดเลือกผู้แสดงไว้โดยมีการเก็บข้อมูลของผู้ที่มาคัดเลือกไว้
แยกเป็นกลุ่มๆ เพื่อง่ายต่อการคัดเลือก 2) บริษัทผู้จัดหาผู้แสดง (Modeling) และ 3)
นักแสดงหรือบุคคลที่เป็นที่รู้จักหรือนักแสดงที่ลูกค้ากำหนดมา

1.4 การเตรียมอุปกรณ์ประกอบฉากและเครื่องแต่งกาย
กลุ่มบริษัทแม็ทชิ่งจะมีฝ่ายจัดเตรียมอุปกรณ์ประกอบฉาก และฝ่ายเครื่องแต่งกาย
เพื่อรับผิดชอบงานในด้านดังกล่าว

1.5 การทำบทโฆษณาสำหรับการถ่ายทำซึ่งครอบคลุมรายละเอียดในการถ่ายทำทุกอย่างตั้งแต่ ฉาก
มุมกล้อง ขนาดภาพ ความยากในแต่ละฉาก ตลอดจนเรื่องการแสดงของผู้แสดงในแต่ละฉาก
เมื่อมีการเตรียมการดังกล่าวข้างต้นแล้ว
ทางทีมงานผู้รับผิดชอบจะมีการประชุมถึงความคืบหน้าและทำความเข้าใจในการปฏิบัติงาน
หากมีการแก้ไขปรับปรุงในส่วนใดก็จะมีการรับรู้กันในขั้นนี้

  2 .ขั้นตอนการถ่ายทำ(Production)

ถือเป็นขั้นตอนที่สำคัญที่สุดของกระบวนการผลิตภาพยนตร์โฆษณา
เนื่องจากเป็นขั้นตอนที่นำความคิดจากฝ่ายสร้างสรรค์ (Creative) มาทำการถ่ายทำ
ซึ่งเป็นองค์ประกอบที่สำคัญของขั้นตอนนี้ คือ ผู้กำกับภาพยนตร์โฆษณา ( Director )
เนื่องจากเป็นผู้ทำความเข้าใจบทภาพยนตร์( Storyboard )
และแปลบทดังกล่าวออกมาเป็นภาพยนตร์ รวมทั้งยังเป็นผู้ควบคุมแนวทางการดำเนินงาน
และกำหนดบทบาทและหน้าที่ของผู้ร่วมงาน นอกจากผู้กำกับภาพยนตร์แล้ว องค์ประกอบอื่นๆ
ที่มีส่วนสนับสนุนในการผลิตภาพยนตร์โฆษณา ได้แก่

2.1 ทีมผู้ผลิตงาน ซึ่งนอกจากจะมีผู้กำกับแล้ว ยังประกอบด้วย ผู้ช่วยผู้กำกับภาพยนตร์โฆษณา
(Assistant Director) ผู้อำนวยการผลิต (Producer) ผู้ช่วยการผลิต (Producer
Assistant)

2.2 ทีม Production Service คือทีมงานที่ช่วยให้การผลิตของทีมผู้ผลิตนั้นมีความรวดเร็วมากขึ้น
โดยจะทำงานตามความต้องการของฝ่ายผลิต ซึ่งประกอบด้วย ฝ่ายสร้างสรรค์บอร์ด
(Pre-Pro.Man) ฝ่ายช่างภาพ (Camera) ฝ่ายจัดหาผู้แสดง(Casting) ฝ่ายศิลปกรรม (Art)

3. ขั้นตอนหลังการถ่ายทำ(Post – Production)

หลังจากได้ทำการบันทึกภาพลงแผ่นฟิล์มภาพยนตร์หรือวีดีโอ (Pre-Mastering) เรียบร้อยแล้ว
ขั้นตอนต่อมาเป็นขั้นตอนตัดต่อ ตกแต่งเสียงเพิ่มเติม เพื่อให้สามารถเรียงลำดับภาพ
รวมไปถึงการทำ Special Effect , Computer Graphic ต่างๆ
เพื่อให้ประกอบเป็นเรื่องราวที่สามารถสื่อสารให้ผู้ชมเกิดความเข้าใจได้
ซึ่งขั้นตอนนี้ต้องอาศัยองค์ประกอบสำคัญ คือฝ่ายตัดต่อหลังการถ่ายทำ (Post)
ประกอบด้วยบุคลากรที่มีความสามารถในด้านเทคนิคและความชำนาญในการตัดต่อ
นอกจากนี้ยังต้องอาศัยเครื่องมือที่มีเทคโนโลยีที่ทันสมัย
เพื่อทำให้ภาพยนตร์โฆษณาที่ผลิตออกมาสื่อสารข้อมูลตามที่ลูกค้าและผู้กำกับต้องการได้

ซึ่งองค์ประกอบที่สำคัญในการผลิตภาพยนตร์โฆษณาทั้ง 3 ขั้นตอนดังกล่าว ได้แก่
บุคลากรซึ่งเป็นทีมงานฝ่ายผลิต และอุปกรณ์ในการถ่ายทำ
โดยกลุ่มบริษัทแม็ทชิ่งได้มีการเช่าอุปกรณ์ดังกล่าวจากบริษัท เกียร์เฮด จำกัด ซึ่งเป็นบริษัทย่อย
ในส่วนของบุคลากร ณ วันที่ 31 ธันวาคม 2548
บุคลากรในฝ่ายการผลิตภาพยนตร์โฆษณาที่อยู่ในสังกัดบริษัท มีจำนวนทั้งสิ้น 139 คน
โดยเป็นผู้กำกับที่อยู่ในสังกัดจำนวน 11 คนและผู้กำกับนอกสังกัด อีกจำนวน 1 คน
ซึ่งสามารถผลิตภาพยนตร์ให้แก่บริษัทได้ทั้งสิ้น 154 เรื่องในปี 2547
และผลิตภาพยนตร์โฆษณาจำนวน 141 เรื่องในปี 2548 ลดลงคิดเป็นร้อยละ8.44
ซึ่งเป็นการลดลงของภาพยนตร์โฆษณาในประเทศ ทั้งนี้เนื่องจากปัจจัยต่างๆ ของภาวะการแข่งขัน
แต่มีการขยายฐานการผลิตภาพยนตร์โฆษณาต่างประเทศเพิ่มมากขึ้น

ตารางกำลังการผลิตภาพยนตร์โฆษณาในปี 2547 และ 2548

  ----------------------- ----------------------- -----------------------
  รายการ                  มค.-ธค.2547             มค.-ธค.2548

  ภาพยนตร์โฆษณาในประเทศ    143                     113

  ภาพยนตร์โฆษณาต่างประเทศ   11                      28

  รวม                     154                     141
  ----------------------- ----------------------- -----------------------

3.1.3 การตลาดและภาวะการแข่งขัน

สำหรับอุตสาหกรรมผลิตภาพยนตร์โฆษณา
เป็นอุตสาหกรรมที่มีความสัมพันธ์เกี่ยวเนื่องจากอุตสาหกรรมโฆษณาโดยตรงโดยเฉพาะการใช้โฆษณาผ่านสื่อโทรทัศน์
สำหรับปี 2548 ที่ผ่านมาอุตสาหกรรมโฆษณาได้รับผลกระทบอย่างต่อเนื่อง อาทิเช่น
ผลกระทบจากเหตุการณ์ไม่สงบทางภาคใต้ , ไข้หวัดนก , น้ำท่วม , ภัยแล้ง ,
ผลกระทบต่อเนื่องจากภัยพิบัติสึนามิในปลายปี 2547
กอปรกับปัจจัยที่สำคัญที่ก่อให้เกิดเศรษฐกิจถดถอยก็คือ
ผลกระทบของราคาน้ำมันซึ่งอยู่ในระดับที่สูงอย่างต่อเนื่องทั่วโลก
โดยส่งผลกระทบต่อประเทศไทยยากที่จะหลีกเลี่ยงเช่นกัน
อุตสาหกรรมโฆษณาได้รับผลกระทบดังกล่าวโดยเฉพาะธุรกิจที่ใช้เม็ดเงินในการโฆษณาอย่างมหาศาล
เช่น ตลาดสินค้าอุปโภคบริโภค , เครื่องใช้ไฟฟ้า , พลังงาน , อุตสาหกรรมการท่องเที่ยว
เหล่านี้เป็นต้น หรือแม้แต่อุตสาหกรรมยานยนต์ก็ได้ลดสัดส่วนการใช้งบโฆษณาลง นอกจากนั้น
การเปิดการค้าเสรี ( Free Trade Agreements) ซึ่งส่งผลกระทบต่ออุตสาหกรรมโฆษณา
โดยเฉพาะบริษัทตัวแทนโฆษณาที่ต้องทำงานหนักร่วมมือกับลูกค้าอย่างใกล้ชิดมากขึ้นในการแข่งขันกับการตลาดข้ามชาติซึ่งมีสินค้านำเข้ามากขึ้น
นอกจากนี้บริษัทต่างๆ ต้องเข้มงวดต่อการควบคุมต้นทุนเพื่อให้สามารถดำรงกิจการให้อยู่รอดได้
อันส่งผลให้ยอดใช้จ่ายโฆษณาทรงตัวหรือมีแนวโน้มลดลง นั่นหมายความถึงผลกระทบ
รวมถึงงบประมาณในส่วนการผลิตภาพยนตร์โฆษณาก็มีการจำกัดตามด้วย
หรือมีการเปลี่ยนรูปแบบจากการใช้สื่อโฆษณาระดับมวลชน (Above-the-line) เช่น
จากภาพยนตร์โฆษณาทางโทรทัศน์ วิทยุ ไปใช้สื่อทางกิจกรรม (Below –the-line)
มากขึ้นเพื่อเน้นผลลัพธ์ทางการขายให้ตรงกลุ่มเป้าหมาย

ในปี 2548 ตัวเลขบ่งชี้การเติบโตของเศรษฐกิจในประเทศ อยู่ที่ระดับการเติบโต 4.5 %
และคาดการณ์ว่าจะคงขยายตัวอยู่ในระดับประมาณ 4.5 - 6.1 % ในปี 2549
ทั้งนี้ส่วนหนึ่งมาจากผลกระทบของการเปลี่ยนแปลงทางการเมือง

ในปี 2548 อุตสาหกรรมโฆษณามีการเติบโตโดยรวมเท่ากับ 5.70 % ซึ่งมีค่าโฆษณาเท่ากับ
88,931 ล้านบาท ดังแสดงในตารางเปรียบเทียบค่าใช้จ่ายผ่านสื่อโฆษณา

ตารางเปรียบเทียบค่าใช้จ่ายผ่านสื่อโฆษณาในปี 2547 และ 2548

  หน่วย : ล้านบาท

  ------------------- ---------- -------- ----------- -------- -------- --------
  สื่อ                  2547                2548                 ผลต่าง    

                      ล้านบาท     %        ล้านบาท      %        ล้านบาท   %

  โทรทัศน์              47,173     56.07    50,016      56.24    2,843    6.03

  วิทยุ                 6,850      8.14     7,055       7.93     205      2.99

  หนังสือพิมพ์            18,030     21.43    18,159      20.42    129      0.72

  นิตยสาร              6,121      7.27     6,638       7.46     517      8.45

  ภาพยนตร์             1,334      1.59     1,705       1.92     371      27.81

  สื่อกลางแจ้ง           3,935      4.68     4,530       5.09     595      15.12

  สื่อเคลื่อนที่ (Transit)  579        0.69     713         0.80     134      23.14

  สื่อในห้าง (In-Store)  117        0.14     114         0.13     (3)      (2.56)

  รวม                 84,139     100.00   88,931      100.00   4,792    5.70
  ------------------- ---------- -------- ----------- -------- -------- --------

แหล่งที่มา : Nielsen Media Research , Jan-Dec 2005

จากตารางการเปรียบเทียบความเติบโตของค่าใช้จ่ายสื่อโฆษณาปี 2547-2548 สำหรับในปี 2548
มีสัดส่วนมูลค่าการตลาดทางสื่อโทรทัศน์มากที่สุด โดยมีค่าใช้จ่ายเท่ากับ 50,016
ล้านบาทหรือคิดเป็นอัตราการเติบโตประมาณ 6.03%เทียบกับปีที่ผ่านมา รองลงมาคือ สื่อหนังสือพิมพ์
18,159 ล้านบาท และสื่อวิทยุ 7,055 ล้านบาท หรือเพิ่มขึ้นจากปีที่แล้ว 0.72 % และ 2.99%
ตามลำดับ ทั้งนี้เป็นผลมาจากการใช้จ่ายงบโฆษณาของธุรกิจในกลุ่มสินค้าอุปโภคบริโภคทั่วไป
โดยเฉพาะเครื่องสำอางบำรุงผิว ผม ร่างกาย , ธุรกิจโทรศัพท์เคลื่อนที่ , เครื่องดื่มบำรุงกำลัง
, กลุ่มธุรกิจรถยนต์ รวมถึงการใช้จ่ายของภาครัฐ ซึ่งผลจากการสำรวจของ นีลสัน มีเดีย (
Neilsen Media Research) 10 อันดับแรก บริษัทชั้นนำมีการใช้จ่ายงบโฆษณาผ่านสื่อต่างๆ ในปี
2548 รวมกันกว่า 6,809 ล้านบาท คิดเป็น 7.7 % ของค่าใช้จ่ายสื่อรวม

สำหรับสภาวะเศรษฐกิจในปี 2549 คาดว่าจะเติบโตไม่น้อยกว่า 4.5 %
ทั้งนี้เป็นผลมาจากมาตรฐานการส่งเสริมเศรษฐกิจจากภาครัฐบาล โดยโครงการระดับใหญ่ (Mega
Project) ซึ่งได้มีการเชิญชวนนักลงทุนจากทั่วโลกในต้นปี 2549
กอปรกับเป็นปีแห่งการเฉลิมฉลองการครองราชย์ 60
พรรษาของพระบาทสมเด็จพระเจ้าอยู่หัวภูมิพลอดุลยเดชมหาราช
ส่งผลต่อธุรกิจการท่องเที่ยวและธุรกิจต่อเนื่อง ดังที่ได้กล่าวมาแล้ว

-   ภาวะการแข่งขันและกลยุทธ์ทางการตลาด

ดังที่ทราบ ธุรกิจผลิตภาพยนตร์โฆษณาเป็นธุรกิจเฉพาะในการตอบสนองความคิดแบบ “ ตาดู หูฟัง “
ของมนุษย์รวมทั้งขึ้นอยู่กับบริษัทตัวแทนโฆษณา หรือจากลูกค้าเจ้าของผลิตภัณฑ์หรือบริการ
หรืองานประชาสัมพันธ์ภาครัฐ โดยองค์กรธุรกิจประเภทนี้จะต้องมีการดำเนินงานอย่างเป็นระบบ
มีบุคลากรมีความรู้ความสามารถสูง มีความชำนาญและประสบการณ์
โดยเฉพาะผู้กำกับและทีมงานฝ่ายผลิตที่มีความคิดสร้างสรรค์
ความพร้อมและความมั่นคงของบริษัทในการรองรับงาน และที่สำคัญคือ
ความสามารถในการผลิตผลงานที่มีคุณภาพในการแข่งขัน มีสถานะที่มั่นคง
และเป็นที่ไว้วางใจของลูกค้าในการผลิตผลงานโฆษณาได้ตรงกลุ่มเป้าหมายรวมทั้งตอบโจทย์ในธุรกิจ
ไม่ว่าจะเป็นการสื่อเพื่อการขายสินค้าและบริการ สร้างภาพลักษณ์ ให้ข่าวสาร
เชิญชวนหรือตอกย้ำความทรงจำ
รวมทั้งสามารถบรรลุตามที่ลูกค้าต้องการภายในเวลาและงบประมาณที่กำหนด

บริษัทซึ่งดำเนินธุรกิจผลิตภาพยนตร์โฆษณามากกว่า 13 ปี
ยึดถือปณิธานในการตอบสนองความต้องการแก่ลูกค้า และสร้างความพึงพอใจสูงสุด
โดยสามารถเห็นได้จากผลงานในอดีตที่บริษัทได้รับมากกว่า 500
รางวัลทั่วโลกในความเป็นผู้นำในการเป็นผู้ผลิตภาพยนตร์โฆษณาคุณภาพมาโดยตลอด
(เช่นได้รับจัดอันดับเป็นผู้ผลิตภาพยนตร์โฆษณายอดเยี่ยมของโลก อันดับที่ 5 และอันดับที่ 4 ในปี
2546 และ 2547 โดยลำดับ )
อีกทั้งบริษัทผลิตภาพยนตร์โฆษณาเพื่อตอบสนองตอบต่อลูกค้าทั้งภายในและภายนอกประเทศมากกว่า
10 ประเทศ เช่น ญี่ปุ่น , จีน , อินโดนีเซีย , เวียดนาม , ฟิลิปปินส์ เป็นต้น
ตลอดระยะเวลากว่า 13 ปีที่ผ่านมา บริษัทได้ผลิตผลงานภาพยนตร์โฆษณาที่ทรงคุณค่า
และเป็นที่ยอมรับทั้งในลูกค้าและประชาชนทั่วไป เช่น “ มิสทีน-เต่าเรียกแม่ , ก็อตซิลล่า -ปตท.
, คาราบาวแดง , ลูกทุ่ง – เครื่องดื่มบำรุงกำลัง , หนอน-ยูนีฟกรีนที , Soken DVD ,
หมาป่า-หนังสือพิมพ์ผู้จัดการ , การบินไทย , รองเท้าไนกี้ ในประเทศจีน , ศูนย์ศิลปะชีพบางไทร
, โครงการสนับสนุนการท่องเที่ยวของภาครัฐ “ เป็นต้น ณ ธันวาคม 2548
กลุ่มแม็ทชิ่งมีผู้กำกับอยู่ในสังกัดจำนวน 11 ท่าน ซึ่งแต่ละท่านมีผีมือเป็นที่ยอมรับของลูกค้า
และคนในวงการอย่างกว้างขวาง
รวมถึงบริษัทมีแผนการผลิตผู้กำกับรุ่นใหม่จากสถาบันทั้งในประเทศและต่างประเทศที่มีชื่อเสียง
เพื่อรองรับงานความคิดสร้างสรรค์ใหม่ทั้งในปัจจุบันและอนาคตอย่างต่อเนื่อง

อนึ่ง กลุ่มบริษัทแม็ทชิ่งมีบริษัทในเครือคือ บริษัท เกียร์เฮด จำกัด
ซึ่งมีอุปกรณ์ในการผลิตภาพยนตร์โฆษณาที่ทันสมัยและครบถ้วน
โดยทำหน้าที่จัดหาอุปกรณ์ในการผลิตให้แก่บริษัทในกลุ่ม
ทำให้กระบวนการผลิตภาพยนตร์โฆษณาของกลุ่มเป็นไปอย่างมีประสิทธิภาพ
รวดเร็วทันสมัยในการจัดการ ซึ่งรวมถึงฐานข้อมูลเกี่ยวกับนักแสดง
สถานที่ในการถ่ายทำภาพยนตร์โฆษณา การมีฝ่ายจัดฉากที่มีผีมือเป็นที่ยอมรับ อีกด้วย

-   งานที่ยังไม่ส่งมอบ

ปัจจุบันในส่วนของบริษัท
มีงานผลิตภาพยนตร์โฆษณาที่ยังอยู่ในระหว่างการส่งมอบและคาดว่าจะผลิตเสร็จภายในเดือนมกราคม
2549 มูลค่า 14.08 ล้านบาท

3.2 ธุรกิจให้เช่าอุปกรณ์และบริการ

3.2.1 ลักษณะผลิตภัณฑ์หรือบริการ

-   ลักษณะการให้บริการ

การให้เช่าอุปกรณ์ในการถ่ายทำภาพยนตร์, ละคร และภาพยนตร์โฆษณาทางโทรทัศน์
ซึ่งผ่านการดำเนินงานของบริษัท เกียร์เฮด จำกัด โดยอุปกรณ์ที่ให้เช่าหลักๆ ดังนี้ คือ

- อุปกรณ์กล้อง เช่น 35 MM , 16 MM , HD ,DV และ High Speed Degital Camera
Production Kit

- อุปกรณ์ไฟ เช่น Tungsten ,Daylight ,Florescent และ Lighting Grip

- อุปกรณ์เสียง เช่น เครื่องบันทึกเสียง , เครื่องผสมเสียง และไมโครโฟน

- อุปกรณ์กริ๊ป เช่น เครน , ดอลลี่ และ Remote Head

- อุปกรณ์ริก
เป็นอุปกรณ์ที่จัดทำขึ้นมาเป็นพิเศษเพื่อใช้ในการถ่ายทำให้ได้ภาพยนตร์โฆษณาตามความต้องการของลูกค้าโดยเฉพาะ
เช่น สลิง อุปกรณ์ติดตั้งในรถยนต์เพื่อให้สามารถทำการถ่ายทำขณะรถวิ่งได้ และรถบรรทุกติดเครน

-รถตู้บริการ รถน้ำดื่มบริการ รถห้องน้ำบริการและรถมอเตอร์โฮม

การให้เช่าอุปกรณ์นั้นจะรวมถึงการให้บริการจัดบุคลากรที่มีทักษะความชำนาญและความรู้ในการใช้อุปกรณ์ดังกล่าวไปพร้อมกับการบริการให้เช่าอุปกรณ์ครบทีม
โดยมีการบริการจัดส่งอุปกรณ์ให้เช่าถึงสถานที่ถ่ายทำ
นอกจากนี้บริษัทยังมีการลงทุนในเรื่องยานพาหนะ อาทิเช่น รถบรรทุกหกล้อ รถบัส เป็นต้น
เพื่ออำนวยความสะดวกในเรื่องขนส่งอุปกรณ์และการถ่ายทำให้ทันเวลาตามความต้องการของลูกค้า

โดยในปี 2548 ธุรกิจการให้เช่าอุปกรณ์และบริการ สามารถสร้างรายได้ให้แก่กลุ่มบริษัท
เป็นจำนวน 125.81 ล้าน บาท หรือคิดเป็นร้อยละ 11.07 ของรายได้รวมทั้งหมด

-   นโยบายราคาและการกำหนดราคา

บริษัทมีนโยบายในการกำหนดราคาให้เป็นมาตรฐาน และสามารถแข่งขันกับคู่แข่งได้
โดยระดับราคากำหนดจากต้นทุนของอุปกรณ์และค่าใช้จ่ายในการบำรุงรักษา
บวกกำไรหรือผลตอบแทนในระดับที่เหมาะสม

-   ลูกค้าและกลุ่มลูกค้าเป้าหมาย

1. บริษัทในกลุ่มแม็ทชิ่ง เนื่องจากบริษัทในกลุ่มแม็ทชิ่งมีการดำเนินธุรกิจผลิตภาพยนตร์โฆษณา
ธุรกิจผลิตรายการทางโทรทัศน์ ธุรกิจผลิตภาพยนตร์เรื่องและการจัดกิจกรรมการแสดงต่างๆ
(Events) ซึ่งมีการใช้อุปกรณ์ของบริษัทอยู่ตลอดเวลา
โดยในช่วงที่ผ่านมารายได้จากการให้เช่าอุปกรณ์ประมาณ 45.81% มาจากบริษัทในกลุ่มแม็ทชิ่ง

2. บริษัทนอกกลุ่มแม็ทชิ่ง ได้แก่

-บริษัทผลิตภาพยนตร์โฆษณาทั้งในและต่างประเทศ

-บริษัทผลิตภาพยนตร์เรื่อง ทั้งในและต่างประเทศ

-บริษัทที่ดำเนินธุรกิจให้เช่าอุปกรณ์ ซึ่งบางครั้งขาดอุปกรณ์ที่ลูกค้าต้องการ
บริษัทดังกล่าวจะทำการเช่าอุปกรณ์ต่อจากบริษัท

  -บริษัทผลิตรายการโทรทัศน์ ละคร มิวสิค และ การจัดกิจกรรมการแสดงต่างๆ (Events)

3.2.2 การจัดหาอุปกรณ์และบริการ

1. อุปกรณ์
บริษัทมีนโยบายในการจัดหาอุปกรณ์ให้เช่าที่มีคุณภาพและตรงตามความต้องการของลูกค้าในราคาที่เหมาะสมเป็นหลัก
ซึ่งส่วนใหญ่เป็นอุปกรณ์ที่นำเข้ามาจากต่างประเทศ เนื่องจากเป็นอุปกรณ์ที่มีคุณภาพและมีมาตรฐาน
อย่างไรก็ตามหากสามารถจัดซื้อจากแหล่งภายในประเทศ ณ ราคาที่เหมาะสม
บริษัทก็เลือกที่จะจัดซื้อจากแหล่งภายในประเทศ

2. บุคลากร
บริษัทมีนโยบายในการฝึกอบรมให้พนักงานมีทักษะและความชำนาญในการใช้อุปกรณ์เครื่องมือ
และเก็บรักษาอุปกรณ์ดังกล่าวอยู่ตลอดเวลา เพราะบริษัทถือว่าบุคลากรเป็นปัจจัยสำคัญส่วนหนึ่ง

3.2.3 การตลาดและภาวะการแข่งขัน

-   กลยุทธ์ทางการตลาด

  1. การมีอุปกรณ์ทุกประเภทตามที่ลูกค้าต้องการ และพร้อมใช้งานอยู่ตลอดเวลา

  2. การมีบุคลากรที่มีความรู้และทักษะในการใช้อุปกรณ์เพื่อให้บริการแก่ลูกค้า

  3. โปรแกรมการให้เช่าอุปกรณ์ที่จูงใจลูกค้า และสร้างผลตอบแทนที่เหมาะสม

-   ภาวะอุตสาหกรรม

ธุรกิจให้เช่าอุปกรณ์เป็นธุรกิจเกี่ยวเนื่องจากอุตสาหกรรมการผลิตภาพยนตร์โฆษณา , ละคร ,
รายการทางโทรทัศน์, การจัดกิจกรรมการแสดงและภาพยนตร์
ซึ่งแนวโน้มอุตสาหกรรมธุรกิจให้เช่าอุปกรณ์มีโอกาสเติบโตเนื่องจาก

-ธุรกิจผลิตภาพยนตร์โฆษณา
มีการเติบโตอย่างต่อเนื่องตามสภาวะอุตสาหกรรมโฆษณาผ่านสื่อโทรทัศน์
โดยเฉพาะในช่วงที่ผ่านมาที่ภาวะเศรษฐกิจเริ่มฟื้นตัว ทำให้ธุรกิจต่างๆ
หันมาใช้งบโฆษณาผ่านสื่อโทรทัศน์เพื่อทำการตลาดเพิ่มมากขึ้น

-ธุรกิจผลิตละครโทรทัศน์ รายการโทรทัศน์
และการจัดกิจกรรมการแสดงที่มีการผลิตอยู่อย่างต่อเนื่อง เพราะเป็นธุรกิจที่มีความต้องการ
และเป็นที่นิยมจากผู้ชมอยู่อย่างสม่ำเสมอ

-ธุรกิจผลิตภาพยนตร์ ในช่วงปีที่ผ่านมาถือว่าเป็นธุรกิจที่มีความต้องการใช้อุปกรณ์เพิ่มมากขึ้น
เนื่องจาก

1.  ภาพยนตร์ไทยเริ่มมีการเข้าสู่ตลาดต่างประเทศ
    ทำให้ผู้ผลิตภาพยนตร์นั้นเริ่มมีการลงทุนสร้างภาพยนตร์ที่สามารถทำการตลาดทั้งภายในและต่างประเทศได้ด้วย

2.  การที่ประเทศไทยมีสถานที่ที่มีทัศนียภาพสวยงาม เป็นที่ยอมรับจากต่างชาติ
    รวมถึงการที่รัฐบาลไทยมีการสนับสนุนให้ผู้ผลิตภาพยนตร์ต่างประเทศเข้ามาดำเนินการถ่ายทำภาพยนตร์ได้
    ส่งผลให้มีผู้ผลิตภาพยนตร์จากต่างประเทศเข้ามาผลิตภาพยนตร์ในประเทศไทยอย่างต่อเนื่อง
    ซึ่งการผลิตภาพยนตร์ต่างประเทศแต่ละเรื่องส่วนใหญ่จะมีงบในการใช้อุปกรณ์เพื่อการถ่ายทำอยู่ในระดับสูง
    และการเช่าอุปกรณ์ในประเทศไทยมีราคาถูกกว่า
    ไม่ต้องเสียเวลาในการขนเครื่องมืออุปกรณ์เข้ามาในประเทศ
    ซึ่งจะต้องมีขั้นตอนในการนำของเข้ามาในประเทศที่ยุ่งยาก
    ทำให้ผู้ผลิตภาพยนตร์ต่างประเทศส่วนใหญ่หันมาเช่าอุปกรณ์จากแหล่งในประเทศ

-   ภาวะการแข่งขัน

จากการประเมินสถานการณ์เศรษฐกิจในปี 2548 - 2549
คาดว่าสภาวะเศรษฐกิจของประเทศไทยจะมีการเติบโตประมาณ 4.5 %
และอัตราเงินเฟ้อเพิ่มขึ้นเป็น 3.5 - 4.5 % ทำให้คาดว่าสถานการณ์เศรษฐกิจในปี 2549
คงชะลอตัวอย่างต่อเนื่องจนถึงปลายปี2549เป็นอย่างช้า
ประกอบกับสถานีโทรทัศน์มีการขึ้นอัตราค่าเช่าเวลาสถานีโทรทัศน์อย่างต่อเนื่อง
แต่งบประมาณด้านโฆษณาไม่เปลี่ยนแปลงซึ่งส่งผลให้งบประมาณในการผลิตถูกจำกัดให้ลดลง
เป็นผลกระทบอย่างต่อเนื่องตั้งแต่ Agency มาถึง Production House ตลอดจนถึง Rental
House
ซึ่งต้องอยู่ในภาวการณ์แข่งขันสูงโดยต้องตอบสนองความต้องการและสร้างความพึงพอใจให้แก่ลูกค้าสูงสุด

หากพิจารณาธุรกิจให้เช่าอุปกรณ์ในประเทศไทยแล้วจะพบว่า
ผู้ประกอบธุรกิจให้เช่าอุปกรณ์มีอยู่เป็นจำนวนมาก
แต่ละบริษัทต่างก็แสวงหากลยุทธ์ในการนำเสนอและชี้ชวนให้ลูกค้ามาเช่าอุปกรณ์
ซึ่งกลยุทธ์หลักคือการให้ส่วนลดที่จูงใจ ในปี 2548
นี้มีผู้ประกอบการรายใหม่เกิดขึ้นด้วยเงินลงทุนประมาณ 150 ล้านบาท คือ บริษัท ไลท์เฮ้าส์ ฟิล์ม
เซอร์วิส จำกัด ก่อให้เกิดภาวการณ์แข่งขันที่รุนแรงยิ่งขึ้น

สำหรับการให้บริการแก่กองการถ่ายทำภาพยนตร์ต่างประเทศ ในปี 2548 บริษัท เกียร์เฮด จำกัด
ได้มีโอกาสให้บริการกับทีมงานของการจัดประกวดนางงามจักรวาล ประจำปี 2548 ,
ภาพยนตร์เรื่อง “ 5^(th) Commandment ” และ “Rescue Dawn ”
ซึ่งเป็นงานให้บริการที่ประสบความสำเร็จเป็นอย่างสูง ทำให้บริษัท เกียร์เฮด จำกัด
มีเป้าหมายโครงการที่จะมุ่งการให้บริการแก่กองถ่ายทำภาพยนตร์ต่างประเทศที่เข้ามาถ่ายทำในประเทศไทย
เพิ่มขึ้นอีกเป้าหมายหนึ่ง

เมื่อเปรียบเทียบธุรกิจให้เช่าอุปกรณ์ของบริษัท เกียร์เฮด จำกัด กับคู่แข่งในอุตสาหกรรม อาทิเช่น
สยามไลท์ , มุมกล้อง , ไลท์เฮ้าส์ , วี.เอส. ,ซันไลท์ติ้งและสตูดิโอบางกอกแล้ว บริษัท
เกียร์เฮด จำกัดเป็นบริษัทให้เช่าอุปกรณ์ถ่ายทำที่มีขนาดใหญ่เมื่อเทียบกับคู่แข่ง โดย ณ วันที่ 31
ธันวาคม 2548 บริษัท เกียร์เฮด จำกัด มีสินทรัพย์สุทธิรวมทั้งสิ้น 246.17 ล้านบาท
และมีทุนจดทะเบียนชำระแล้ว 80.00 ล้านบาท

และเพื่อดำรงความสามารถในการแข่งขัน บริษัทได้ตระหนักถึงความสำคัญ 2 สิ่งหลักคือ
โปรแกรมการขายที่จูงใจและการดำรงให้มีอุปกรณ์ที่มีความทันสมัย
ตรงตามความต้องการของลูกค้าตลอดจนการเปลี่ยนแปลงทางเทคโนโลยี
โดยบริษัทมีการจัดหาอุปกรณ์ใหม่ๆ ตรงตามความต้องการของลูกค้าอย่างต่อเนื่อง
และมีหน่วยงานรักษาอุปกรณ์ให้ดำรงอยู่ในสภาพที่พร้อมจะใช้งานได้ตลอดเวลา
รวมทั้งการจัดให้มีบุคลากรที่มีความรู้และทักษะในการใช้อุปกรณ์ให้แก่ลูกค้า
ซึ่งการใช้นโยบายดังกล่าวทำให้บริษัทเชื่อว่าจะสามารถรักษาความสามารถในการแข่งขันได้

-   งานที่ยังไม่ได้ส่งมอบ

- ไม่มี -

3.3 ธุรกิจผลิตรายการโทรทัศน์

3.3.1 ลักษณะผลิตภัณฑ์หรือบริการ

-   ลักษณะการให้บริการ

การเช่าช่องสัญญาณสถานีโทรทัศน์
เพื่อมาบริหารและนำรายการโทรทัศน์ที่ผลิตมาเผยแพร่ออกอากาศทางสถานีโทรทัศน์ในช่วงเวลาใดเวลาหนึ่ง
ผ่านการดำเนินงานของบริษัท แม็ทชิ่ง บอรดคาสท์ จำกัด
โดยรายได้ของการบริการดังกล่าวมาจากการให้บริษัทตัวแทนโฆษณาหรือเจ้าของสินค้าซื้อเวลาเพื่อทำการโฆษณา
ซึ่งหากบริษัทสามารถผลิตรายการให้เป็นที่นิยม จะทำให้รายได้จากการโฆษณาเพิ่มมากขึ้น
ปัจจุบันบริษัทมีรายการโทรทัศน์ ดังนี้

  - รายการ ปลดหนี้ ออกอากาศทุกวันเสาร์ เวลา 15.00 -15.30 น.ทางช่อง 7

  - รายการ ถูกแล้วแถม ออกอากาศทุกวันจันทร์ – ศุกร์ เวลา 10.45 -11.00 น. ทางช่อง 7

โดยในปี 2548 รายได้ของกลุ่มบริษัทแม็ทชิ่งจากการจัดรายการโทรทัศน์มีจำนวน 91.89 ล้านบาท
คิดเป็นร้อยละ 8.09 ของรายได้รวมทั้งหมด

-   นโยบายและการกำหนดราคา

-ราคาของการให้บริการโฆษณาในช่วงที่รายการของบริษัทแพร่ภาพออกอากาศ
ขึ้นอยู่กับเวลาออกอากาศและความนิยมของรายการนั้นๆ ว่ามีผู้ชมมากน้อยเพียงใด
รวมทั้งระยะเวลาในการนำเสนอโฆษณาเรื่องนั้นๆ ว่ามีระยะเวลามากน้อยเพียงใด
โดยราคาจะผันแปรไปตามระยะเวลาในการนำเสนอโฆษณาดังกล่าว

-การกำหนดราคาในการรับจ้างผลิตรายการ
พิจารณาจากต้นทุนในการผลิตประกอบกับงบประมาณของผู้ว่าจ้างผลิตรายการนั้นๆ

-   ลูกค้าและลูกค้ากลุ่มเป้าหมาย

  ปัจจุบันบริษัทมุ่งเน้นผลิตรายการโทรทัศน์เพื่อนำเสนอกลุ่มผู้ชมรายการ (Audience) ดังนี้

  -รายการ ปลดหนี้ เน้นกลุ่มลูกค้าทุกเพศ ทุกวัย โดยเฉพาะกลุ่มผู้ชมในต่างจังหวัด

  -รายการ ถูกแล้วแถม เน้นกลุ่มพ่อบ้าน แม่บ้าน และนิตินักศึกษา

โดยบริษัทฯ
เป็นผู้บริหารเวลาและจำหน่ายช่วงเวลาให้แก่บริษัทตัวแทนโฆษณาเพื่อนำภาพยนตร์โฆษณาในช่วงเวลาที่บริษัทเช่า
ทั้งนี้ที่ผ่านมาบริษัทมุ่งเน้นให้บริการบริษัทตัวแทนโฆษณาทุกราย
และทำสัญญากับบริษัทตัวแทนโฆษณาในระยะสั้น

3.3.2 การจัดหาผลิตภัณฑ์และบริการ

1.การจัดหาเวลาเพื่อแพร่ภาพรายการ โดยการเช่าช่องสัญญาณจากสถานีโทรทัศน์
ซึ่งในปัจจุบันบริษัท แม็ทชิ่ง บรอดคาสท์ จำกัด ซึ่งเป็นบริษัทย่อย
มีสัญญาเช่าสถานีโทรทัศน์กับสถานีโทรทัศน์กองทัพบกช่อง 7 ในการนำรายการแพร่ภาพออกรายการ

2 การผลิตรายการโทรทัศน์ ตั้งแต่การคิดรูปแบบการนำเสนอและการผลิตรายการ
โดยรายการของบริษัท คือ รายการปลดหนี้ เน้นการถ่ายทำนอกสถานที่ ส่วนรายการถูกแล้วแถม
ถ่ายทำในสตูดิโอ โดยทั้ง 2รายการให้ผู้ชมทางบ้านมีส่วนร่วมในกิจกรรมของรายการ

3.3.3การตลาดและภาวะการแข่งขัน

-   ภาวะอุตสาหกรรม

ในช่วง 2 ปีที่ผ่านมาธุรกิจผลิตรายการโทรทัศน์ก็ได้มีการปรับตัว
และพัฒนารูปแบบรายการเพื่อให้เข้าถึงกลุ่มเป้าหมาย (ผู้ชมรายการ) มากยิ่งขึ้น
อีกทั้งสถานีต่างๆก็มีการเปิดตัวผังรายการใหม่ๆ กันมากขึ้น เช่น
รายการที่มีเนื้อหาสาระทันเหตุการณ์ รายการให้ส่งเสริมการศึกษาและความรู้แก่ผู้ชม
รายการที่เน้นการให้ความบันเทิงและจัดกิจกรรมใหม่ๆ ให้ผู้ชมมีส่วนร่วมในรายการ เป็นต้น
ซึ่งแต่ละรูปแบบรายการจะมีจุดเด่นที่แตกต่างกันไปเพื่อให้เข้าถึงกลุ่มลูกค้าตามที่ได้กำหนดไว้
ทั้งนี้อัตราการเติบโตของการใช้จ่ายสื่อโฆษณาทางด้านโทรทัศน์ในปี 2548 เพิ่มขึ้นประมาณ 6.03 %
เมื่อเทียบกับปีที่แล้ว โดยส่วนแบ่งทางการตลาดในปี 2548 สูงถึงร้อยละ 56.24
ของมูลค่าตลาดรวม ทำให้มองเห็นได้ว่า
สื่อโทรทัศน์ยังถือเป็นสื่อที่สามารถเข้าถึงผู้บริโภคได้เร็วที่สุดและมากที่สุด
จึงทำให้รายการโทรทัศน์ยังถือเป็นแหล่งบันเทิงและสันทนาการที่มีสัดส่วนในการเข้าถึงผู้ชมมากที่สุดเมื่อเทียบกับรูปแบบสื่ออื่นๆ
ในปัจจุบัน

-   ภาวะการแข่งขัน

จากมาตรการกระตุ้นเศรษฐกิจและการใช้จ่ายภาคเอกชนของรัฐบาล ส่งผลให้ GDP ในปี 2547
อยู่ในระดับ 6.2% แต่ปรับตัวลดลงอยู่ในระดับ 4.5% ในปี 2548
ทั้งนี้เนื่องจากผลกระทบของราคาน้ำมันที่ปรับตัวสูง ,
อัตราดอกเบี้ยและอัตราเงินเฟ้อปรับตัวสูงขึ้นอย่างต่อเนื่อง
ทำให้การใช้จ่ายและการลงทุนภาคเอกชนชะลอตัวลง แต่อย่างไรก็ตาม
อุตสาหกรรมโฆษณายังคงขยายการเติบโตอย่างต่อเนื่อง เพิ่มขึ้นประมาณ 5.70 %
เมื่อเปรียบเทียบกับปีที่แล้ว
การใช้จ่ายสื่อโฆษณาทางโทรทัศน์ยังคงครองสัดส่วนมูลค่าการตลาดมากที่สุด โดยในปี 2548
มีมูลค่าเท่ากับ 50,016 ล้านบาท เพราะเป็นสื่อที่เข้าถึงกลุ่มเป้าหมายได้มากที่สุด
แต่อย่างไรก็ตามธุรกิจผลิตรายการโทรทัศน์ยังคงมีการแข่งขันที่สูงเพราะมีปัจจัยที่สำคัญอีกปัจจัยหนึ่งคือนโยบายของภาครัฐที่มีการให้สัมปทานสถานีโทรทัศน์เพิ่มมากขึ้น
ทำให้แต่ละสถานีโทรทัศน์ปรับรูปแบบและผังรายการใหม่เพื่อรักษาส่วนแบ่งทางการตลาดให้มากที่สุด
ส่งผลให้ผู้ผลิตรายการโทรทัศน์ต้องปรับตัวและพัฒนารูปแบบรายการอย่างสม่ำเสมอ
เพราะกระแสความนิยมของผู้บริโภคมีการเปลี่ยนแปลงอยู่ตลอดเวลา
นอกจากนั้นยังต้องคำนึงถึงวันและเวลาที่นำเสนอ ซึ่งรูปแบบการนำเสนอของแต่ละรายการ ณ
วันและเวลาที่ต่างกัน หมายถึงกลุ่มผู้ชมเป้าหมายที่แตกต่างด้วย
ทำให้ปัจจัยสำคัญที่กำหนดความสามารถในการแข่งขันของธุรกิจผลิตรายการโทรทัศน์ได้นั้นคือความสำเร็จในการดำเนินรายการแต่ละรายการ
โดยองค์ประกอบที่สำคัญได้แก่ รูปแบบการนำเสนอรายการ พิธีกรผู้ดำเนินรายการ
การจัดกิจกรรมและการส่งเสริมการตลาด เช่น การจัดกิจกรรมให้ผู้ชมมีส่วนร่วมในรายการ
การให้เงินรางวัล หรือของกำนัลจากรายการ และการโฆษณาประชาสัมพันธ์รายการ เป็นต้น

ในส่วนของบริษัท ซึ่งปัจจุบันเป็นผู้ผลิตและบริหารรายการ 2 รายการ ทางช่อง 7
ได้แก่รายการปลดหนี้และรายการถูกแล้วแถม ซึ่งการที่บริษัทมุ่งเน้นเพื่อให้ผู้ชมมีส่วนร่วมในรายการ
และเป็นการทำการโฆษณาประชาสัมพันธ์รายการ ทำให้รายการของบริษัทได้รับความนิยมจากผู้ชม
และได้รับการตอบรับเป็นอย่างดีจากบริษัทตัวแทนโฆษณาและผู้สนับสนุนรายการ

-   กลยุทธ์ทางการตลาด

บริษัทมีการกำหนดกลยุทธ์ทางการตลาดเพื่อให้สามารถแข่งขันได้
โดยมุ่งเน้นพัฒนารายการอย่างต่อเนื่องทั้งในด้านรูปแบบรายการ เนื้อหาสาระและความบันเทิง อาทิ
รายการปลดหนี้ ได้มีการปรับรูปแบบรายการ เช่น ให้พิธีกรที่ดำเนินรายการในสตูดิโอ
ได้มีส่วนร่วมในรายการมากขึ้น โดยมาดำเนินรายการนอกสถานที่
เป็นการเข้าถึงกลุ่มผู้ชมรายการมากขึ้น
ส่วนรายการถูกแล้วแถมมีการปรับปรุงรูปแบบรายการโดยเพิ่มช่วงบันเทิงมากขึ้น
และไม่เพียงแต่การมุ่งเน้นพัฒนารายการเดิม บริษัทยังมุ่งเน้นที่จะพัฒนารายการใหม่ๆ อยู่เสมอ
เพื่อตอบสนองต่อความต้องการของผู้ชมและผู้สนับสนุนรายการ

-   งานที่ยังไม่ได้ส่งมอบ

ปัจจุบันในส่วนของบริษัท มีงานการผลิตรายการโทรทัศน์ที่ยังอยู่ในระหว่างการตัดต่อ
และคาดว่าจะผลิตเสร็จออกอากาศภายในเดือนมกราคม 2549 มูลค่า 2.26 ล้านบาท

3.4 ธุรกิจจัดกิจกรรมรายการแสดง (Event Show)

3.4.1 ลักษณะผลิตภัณฑ์หรือบริการ

-   ลักษณะการให้บริการ

1.การเป็นผู้จัดกิจกรรมรายการแสดง (Event Promoter)
โดยจัดหาการแสดงที่น่าสนใจจากทั่วโลก นำเข้ามาแสดงในประเทศ
รวมถึงการจัดหาผู้สนับสนุนรายการ (Sponsor) และจำหน่ายบัตรให้แก่ผู้เข้าชม โดยที่ผ่านมาบริษัท
แม็ทชิ่ง เอ็นเตอร์เทนเม้นท์ จำกัด ซึ่งเป็นบริษัทย่อย มีการจัดรายการแสดง เช่น
คอนเสิร์ตต่างประเทศ Norah Jones

2.การรับจ้างเป็นผู้จัด สร้างสรรค์กิจกรรม และผู้ผลิตงาน (Event Organizer & Service
Provider) โดยใช้ความคิดริเริ่ม ความแปลกใหม่ในรูปของการให้บริการ จัดหาและติดต่อสถานที่
อุปกรณ์ประกอบฉาก แสง เสียง ไฟ หรือ รวมทั้งสร้างสรรค์การผลิตงานและกิจกรรมให้แก่ ลูกค้า
ทั้งภาครัฐ และเอกชน รวมถึงการบริหารการนำเสนอรายการต่างๆ เช่น
การจัดการประกวดนางงามจักรวาล ประจำปี 2548 ( Miss Universe 2005 )
ในประเทศไทย , Chivas Party , โครงการ ฮอนด้า 31 ขา สามัคคี
,โครงการโปรโมทผลไม้ไทย ณ ประเทศจีน

ทั้งนี้ในปี 2548 บริษัท แม็ทชิ่ง เอ็นเตอร์เทนเม้นท์ จำกัด ซึ่งเป็นบริษัทย่อย
มีรายได้จากการจัดกิจกรรมการแสดงจำนวน 304.91 ล้านบาท หรือคิดเป็นร้อยละ 26.84
ของรายได้รวมทั้งหมด

-   นโยบายราคาและการกำหนดราคา

บริษัทมีนโยบายในการกำหนดราคา โดยพิจารณาจากต้นทุนในการจัดงานหรือผลิตงาน
เป็นปัจจัยพื้นฐานในการกำหนดราคา โดยให้มีผลตอบแทนในระดับที่เหมาะสม
สำหรับค่าสนับสนุนการจัดรายการขึ้นอยู่กับมูลค่ารวมของกิจกรรมการแสดง ,
การจัดงานและรายละเอียดของการจัดกิจกรรมส่งเสริมการตลาดให้แก่ผู้สนับสนุนแต่ละราย

-   ลูกค้าและกลุ่มลูกค้าเป้าหมาย

1.กลุ่มลูกค้าที่เป็นผู้ชม
โดยกิจกรรมรายการแสดงแต่ละรายการจะมีกลุ่มลูกค้าที่มีลักษณะแตกต่างกันออกไป
โดยที่มุ่งเน้นที่กลุ่มคนที่ชื่นชอบการแสดงแต่ละกลุ่ม เช่น คอนเสิร์ตต่างประเทศ Norah Jones
มุ่งเน้นที่กลุ่มคนที่ชื่นชอบเสียงเพลง กลุ่มนักศึกษา , กลุ่มคนทำงาน , กลุ่มคนรุ่นใหม่
ที่มีกำลังในการซื้อสูง และชาวต่างประเทศซึ่งเป็นกลุ่มเป้าหมายรอง ในขณะที่ฮอนด้า 31 ขา
สามัคคี มุ่งเน้นที่กลุ่มเด็กและผู้ปกครอง

2.กลุ่มลูกค้าที่เป็นผู้สนับสนุนการจัดรายการคือ
เจ้าของผลิตภัณฑ์หรือบริการที่ต้องการทำการประชาสัมพันธ์ผลิตภัณฑ์หรือบริการของตน
เพื่อสร้างแบรนด์ของตนให้เป็นที่จดจำแก่กลุ่มเป้าหมาย โดยผ่านการจัดกิจกรรมการแสดงหรือ
กิจกรรมการจัดงานของบริษัท

3.4.2 การจัดหาและการผลิตรายการ

1.การกำหนดรูปแบบกิจกรรมการแสดง (Theme) ที่น่าสนใจ และมีความเป็นไปได้ในการนำเสนอ

2.การจัดหาศิลปินและโชว์จากทั่วโลก บริษัทมีการติดต่อผ่านตัวแทน (Broker)
ของศิลปินหรือเจ้าของโชว์ดังกล่าวในต่างประเทศเพื่อเจรจาทั้งในเรื่องค่าตัวศิลปิน
กำหนดการแสดง และเงื่อนไขต่างๆ สำหรับศิลปินในประเทศไทย
บริษัทติดต่อผ่านศิลปินโดยตรงหรือผ่านต้นสังกัดของศิลปิน

3.การผลิตรายการ การคิดรูปแบบการนำเสนอ สถานที่ในการจัดกิจกรรมการแสดง
การจัดหาอุปกรณ์และทีมงานสนับสนุนการแสดง รวมทั้งการจัดกิจกรรมต่างๆ
เพื่อส่งเสริมการแสดงนั้นๆ

3.4.3การตลาดและภาวะการแข่งขัน

-   ภาวะอุตสาหกรรม

ธุรกิจการจัดกิจกรรมการแสดงนั้นขึ้นอยู่กับความต้องการ
และความชื่นชอบในการชมกิจกรรมการแสดงนั้นๆของผู้ชม
บวกกับปัจจัยทางด้านเศรษฐกิจโดยรวมของประเทศที่ถือว่ามีผลต่อการตัดสินใจของผู้ชมและผู้สนับสนุนมากขึ้น
แม้ว่าการดำเนินชีวิตของคนไทยยังคงต้องการสิ่งบันเทิงและกิจกรรมแสดงใหม่ๆ
เพื่อผ่อนคลายความตึงเครียดจากสังคมและการทำงาน

การจัดกิจกรรมรายการแสดงเป็นสิ่งบันเทิงและสันทนาการรูปแบบใหม่
ที่มีแนวโน้มการเติบโตอยู่ในระดับสูง
เนื่องจากคนไทยเริ่มหันมาให้ความสนใจกับกิจกรรมดังกล่าวเพิ่มมากขึ้น
ทำให้มีผู้ประกอบธุรกิจหลายรายหันมาดำเนินธุรกิจการจัดกิจกรรมการแสดงเพิ่มมากขึ้น

ด้วยเหตุนี้ทำให้มีส่วนแบ่งทางการตลาดมากขึ้นเพราะผู้ชมมีทางเลือกในการชมมากชึ้น
เช่นเดียวกันกับผู้สนับสนุนมีทางเลือกการสนับสนุนมากขึ้นเช่นกัน
ถึงกระนั้นธุรกิจจัดกิจกรรมการแสดงจะประสบความสำเร็จมากน้อยเพียงใดขึ้นอยู่กับปัจจัยหลายประการ
เช่น ความน่าสนใจและคุณภาพของกิจกรรมหรือศิลปิน , รูปแบบที่น่าสนใจและแปลกใหม่ , เงินทุน
,การสนับสนุนจากสปอนเซอร์ , การประชาสัมพันธ์และการจัดกิจกรรมส่งเสริมการตลาด
รวมทั้งช่วงเวลาที่จัดการแสดง ทั้งนี้บริษัท แม็ทชิ่ง เอ็นเตอร์เทนเม้นท์ จำกัด
มุ่งเน้นสร้างความแตกต่างในการจัดกิจกรรมการแสดง เพื่อให้สามารถแข่งขันกับคู่แข่งได้
โดยนอกจากการเลือกเฟ้นศิลปิน ,การแสดงคุณภาพระดับโลก
และมุ่งเน้นจัดกิจกรรมการแสดงที่เข้าถึงกลุ่มลูกค้าเป้าหมายในแต่ละกิจกรรมแล้ว
บริษัทยังมุ่งที่จะจัดกิจกรรมดังกล่าวเพื่อเป็นสื่ออีกรูปแบบหนึ่งในการโฆษณาประชาสัมพันธ์สินค้าให้แก่ผู้สนับสนุน
( Sponsor) ประกอบกับบริษัทมี Connection ที่ดีต่อหน่วยงานใหญ่ทั้งภาครัฐและเอกชน
ทำให้บริษัทมีโอกาสที่ได้จัดงานแสดงขนาดใหญ่

-   กลยุทธ์ทางการตลาด

- การจัดกิจกรรมการแสดงรูปแบบใหม่ๆ รวมถึงจัดหาศิลปินที่เป็นที่นิยมของผู้ชม
และการแสดงที่น่าสนใจ โดยการกำหนดรูปแบบกิจกรรมการแสดงให้เหมาะกับช่วงเวลาต่างๆ
ให้เข้าถึงกลุ่มผู้ชมเป้าหมายที่มีความสนใจในกิจกรรม ได้แก่ กิจกรรมเกี่ยวกับครอบครัว คอนเสิร์ต
และกิจกรรมเกี่ยวกับกีฬา เช่น ในช่วงปิดเทอมเน้นจัดกิจกรรมให้เด็กนักเรียนและผู้ปกครอง
ในช่วงปีใหม่เน้นการจัดกิจกรรมสังสรรค์บันเทิง ในช่วงเทศกาลฟุตบอลโลก
จัดให้มีการชมการถ่ายทอดสดในโรงยิมเนเซียมที่มีขนาดใหญ่ และให้ผู้ชมมีส่วนร่วมในกิจกรรม
เป็นต้น

-   การพัฒนาการจัดงาน ความคิดสร้างสรรค์ในการทำกิจกรรม และการผลิตงานให้มีคุณภาพ
    และมาตรฐาน ในราคาที่คุ้มค่ากับคุณภาพของงานนั้นๆ

- การประชาสัมพันธ์และการตลาดที่มีประสิทธิภาพ ทั้งในด้านสื่อสิ่งพิมพ์ วิทยุ โทรทัศน์ UBC
รถไฟฟ้าBTS และสื่อใหม่ๆ ที่สามารถเจาะลึกได้ถึงกลุ่มเป้าหมายเช่น Cheeze Media

- การมีพันธมิตรช่วยสนับสนุนการดำเนินงาน ซึ่งจะช่วยสนับสนุนทั้งในด้านการจัดหาศิลปิน
การจัดหาสถานที่ในการจัดกิจกรรม การสนับสนุนในด้านแนวคิดและรูปแบบกิจกรรม
รวมถึงการสนับสนุนในด้านเงินทุน เป็นต้น

-   งานที่ยังไม่ได้ส่งมอบ

ปัจจุบันในส่วนของบริษัทได้มีกิจกรรมงานแสดงที่ยังอยู่ในระหว่างการจัดเตรียมและคาดว่าจะจัดงานแสดงได้ภายในต้นปี
2549 มูลค่า 54.36 ล้านบาท

3.5 ธุรกิจผลิตภาพยนตร์เรื่อง

3.5.1 ลักษณะผลิตภัณฑ์และบริการ

-   ลักษณะผลิตภัณฑ์

ภาพยนตร์เรื่อง มีลักษณะเป็นภาพยนตร์ที่มีระยะเวลาในการนำเสนออยู่ในช่วงระยะเวลาประมาณ
1.30 – 2.0 ชั่วโมง เพื่อสื่อสารเนื้อเรื่องหรือบทภาพยนตร์ออกมาเป็นเรื่องราว
โดยธุรกิจผลิตภาพยนตร์เรื่องของกลุ่มแม็ทชิ่งซึ่งดำเนินงานโดยบริษัท แม็ทชิ่ง โมชั่นพิคเจอร์ส จำกัด

-   นโยบายราคาและการกำหนดราคา

บริษัทมีนโยบายในการกำหนดราคาโดยพิจารณาจากต้นทุนในการผลิตเป็นฐานบวกผลตอบแทนหรือกำไรที่อยู่ในระดับที่เหมาะสม

-   ลูกค้าและกลุ่มเป้าหมาย

1. กลุ่มลูกค้าในประเทศ ได้แก่

-กลุ่มลูกค้าที่เป็นผู้ชม ขึ้นอยู่ประเภทของภาพยนตร์เป็นหลัก
แต่บริษัทมุ่งเน้นผลิตภาพยนตร์ที่สามารถเข้าถึงกลุ่มผู้ชมทุกเพศ ทุกวัย

-กลุ่มลูกค้าที่เป็น Channel of distribution ได้แก่โรงภาพยนตร์ ผู้จัดจำหน่าย
(Distributor) หรือผู้ผลิตแผ่นวีซีดี ดีวีดี
ทั้งนี้บริษัทไม่มีนโยบายที่จะจำหน่ายให้ลูกค้ากลุ่มใดกลุ่มหนึ่งโดยเฉพาะ

2. กลุ่มลูกค้าในต่างประเทศ ได้แก่ ผู้จัดจำหน่าย (Distributor) ตัวแทนผู้จัดจำหน่าย
(Agent) ในต่างประเทศ เช่น ฮ่องกง เกาหลี และประเทศในทวีปยุโรป

3.5.2 การจัดหาและการผลิตภาพยนตร์

ในการดำเนินงานบริษัท แม็ทชิ่ง โมชั่นพิค เจอร์สจำกัดได้แบ่งธุรกิจเป็น 2 ส่วนดังนี้

1. ด้านการลงทุน

1.1 การลงทุนในภาพยนตร์ไทย จะเป็นการลงทุนเอง100% ซึ่งในปัจจุบันการแข่งขันค่อนข้างสูง
จากปี 2543 ที่มีภาพยนตร์ไทยเพียง 3 - 5 เรื่อง แต่ในปัจจุบันมีภาพยนตร์ไทยกว่า 60 เรื่องต่อปี
โดยทางบริษัท แม็ทชิ่ง โมชั่น พิคเจอร์ส จำกัด ได้ลงทุนสร้างภาพยนตร์ไทย 2 เรื่อง คือ “ ซีอุย”
และ “ ก็เคยสัญญา “ ซึ่งประสบความสำเร็จเพียงแค่ระดับหนึ่ง
แต่เป็นการสร้างมูลค่าอย่างมหาศาลให้กับบริษัท แม็ทชิ่ง โมชั่น พิคเจอร์ส จำกัด
ที่ทำให้ผู้สร้างภาพยนตร์ในต่างประเทศได้รับทราบถึงความสามารถในการผลิตภาพยนตร์ของ บริษัท
แม็ทชิ่ง โมชั่น พิคเจอร์ส จำกัด

1.2 การร่วมลงทุนในภาพยนตร์ต่างประเทศ จากผลงานในการผลิตภาพยนตร์ไทย
ทำให้ทีมผลิตภาพยนตร์ต่างประเทศเห็นถึงศักยภาพของบริษัท แม็ทชิ่ง โมชั่น พิคเจอร์ส จำกัด
อีกทั้งเพื่อเป็นการกระจายความเสี่ยง บริษัท แม็ทชิ่ง โมชั่น พิคเจอร์สจำกัด
จึงมีนโยบายเข้าร่วมลงทุนในภาพยนตร์ต่างประเทศ

ซึ่งแนวทางในการผลิตภาพยนตร์มีดังนี้

-   เนื้อเรื่องภาพยนตร์ บริษัทมีนโยบายในการจัดทำภาพยนตร์ที่มีคุณภาพ
    และมีความสามารถในการสร้างรายได้โดยจะเป็นภาพยนตร์ในแนวใดขึ้นอยู่กับสภาวะตลาดและบทภาพยนตร์ที่สรรหามาได้

-   ผู้กำกับภาพยนตร์
    เนื่องจากกลุ่มบริษัทแม็ทชิ่งมีผู้กำกับที่มีฝีมือและเป็นที่ยอมรับจากคนในวงการอยู่หลายท่าน
    บริษัทจึงมุ่งเน้นใช้บุคลากรภายในกลุ่มเป็นหลัก
    ยกเว้นในบางกรณีหากมีความจำเป็นต้องใช้บุคคลภายนอกบริษัทมีนโยบายในการว่าจ้างผู้กำกับภาพยนตร์ที่มีความสามารถ
    เป็นที่ยอมรับจากคนในวงการและผู้ชม

-   ทีมงานบริษัทมีบุคลากรที่มีความสามารถพร้อมในด้านการผลิตภาพยนตร์โดยทีมงานของกลุ่มบริษัทแม็ทชิ่งที่มีความรู้และทักษะในการผลิตภาพยนตร์ที่มีประสบการณ์มานาน

-   อุปกรณ์ในการถ่ายทำ จากบริษัท เกียร์เฮด จำกัด
    ซึ่งเป็นบริษัทในกลุ่มบริษัทแม็ทชิ่งเป็นผู้ให้เช่าอุปกรณ์ในการถ่ายทำ
    ทั้งนี้การมีบริษัทในกลุ่มเป็นผู้จัดหาอุปกรณ์ในการถ่ายทำให้บริษัทมีความพร้อมและการถ่ายทำที่รวดเร็วขึ้น
    เนื่องจากไม่ต้องเสียเวลาในการสรรหาอุปกรณ์หรือสั่งซื้อ

2.การให้บริการกองถ่ายภาพยนตร์ต่างประเทศ ในปี 2548
บริษัทได้ให้บริการกับผู้สร้างหนังต่างประเทศที่เข้ามาถ่ายทำภาพยนตร์ในประเทศไทย
ซึ่งมีภาพยนตร์ต่างประเทศ เช่น “ Into The Sun ” ของ Sanny Pictures , ภาพยนตร์ญี่ปุ่น
“ Little Randy & a Shiny Boy ” ของ Fuji TV. , “ Rescue Dawn ” เป็นต้น

3.5.3 การตลาดและภาวะการแข่งขัน

-   ภาวะอุตสาหกรรม

แนวโน้มอุตสาหกรรมภาพยนตร์ไทยในปี 2548 - 2549 คาดว่าจะมีการเติบโตอย่างต่อเนื่อง
ทั้งนี้เนื่องจากมีปัจจัยสนับสนุนดังนี้

1.
อุตสาหกรรมภาพยนตร์ไทยเติบโตขึ้นมากโดยเฉพาะความต้องการภาพยนตร์ไทยในตลาดต่างประเทศ
ทั้งนี้เพราะหลังจากมีภาพยนตร์ไทยหลายๆ
เรื่องที่ได้เปิดตัวในตลาดต่างประเทศและประสบความสำเร็จ
ทำให้ตลาดต่างประเทศให้ความสนใจภาพยนตร์ไทยมากขึ้น

1.  บริษัทที่ประสบความสำเร็จในการขายภาพยนตร์ไทยในต่างประเทศ
    จะมีนโยบายการผลิตภาพยนตร์จำนวนเรื่องมากพอสมควร ซึ่งทำให้มีโอกาสในการขายมากขึ้น
    เพราะถ้าภาพยนตร์เรื่องใดเรื่องหนึ่งประสบความสำเร็จ
    ก็สามารถจัดขายภาพยนตร์เป็นแพ็คเกจได้

2.  การพัฒนาระดับคุณภาพของภาพยนตร์ไทย ทั้งในเรื่องเนื้อหา การผลิตและนักแสดง
    ทำให้ต่างประเทศให้ความสนใจเป็นอย่างมาก เกิดการร่วมทุนสร้างภาพยนตร์ไทยกันมากขึ้น

3.  ส่วนงานในด้านการให้บริการกองถ่าย ในปี 2548 มีการใช้บริการกองถ่ายมากขึ้น

5.
การพัฒนารูปแบบของโรงภาพยนตร์ให้เป็นสถานที่ที่อำนวยความสะดวกทั้งในเรื่องสถานที่ที่มีสิ่งอำนวยความสะดวกทั้งในเรื่องสถานที่
และร้านค้าเพื่อดึงดูดผู้ชมให้เข้าชมภาพยนตร์

6. การได้รับการส่งเสริมจากภาครัฐ และเอกชน ในการสนับสนุนภาพยนตร์ไทย
รวมถึงองค์กรต่างๆ ให้คนไทยหันมาดูภาพยนตร์ไทย

อย่างไรก็ตามทิศทางและแนวโน้มพฤติกรรมการบริโภคของผู้ชมที่มีการเปลี่ยนแปลงอาจมีผลกระทบต่ออุตสาหกรรมการผลิตภาพยนตร์ไทย
ผู้ผลิตภาพยนตร์ไทยจึงต้องมุ่งผลิตภาพยนตร์ที่มีคุณภาพ
และมีความสามารถคาดการณ์ได้ว่าทิศทางและแนวโน้มพฤติกรรมของผู้ชมจะเปลี่ยนแปลงเป็นรูปแบบใด

-   ภาวะการแข่งขัน

อุตสาหกรรมภาพยนตร์ไทยนอกจากจะเผชิญภาวการณ์แข่งขันระหว่างภาพยนตร์ไทยแล้ว
ยังเผชิญกับภาวการณ์การแข่งขันกับภาพยนตร์ต่างประเทศโดยเฉพาะภาพยนตร์จากฮอลลี่วู๊ด
ซึ่งการที่ภาพยนตร์ไทยจะประสบความสำเร็จมากน้อยเพียงใดขึ้นอยู่กับส่วนประกอบหลักๆ คือ
เนื้อหาของภาพยนตร์มีความน่าสนใจ การผลิตภาพยนตร์ที่มีคุณภาพ
ความนิยมในตัวนักแสดงและความสามารถของนักแสดง และการทำประชาสัมพันธ์โฆษณา

ในส่วนของบริษัทได้ทำการฉายภาพยนตร์เรื่อง “ ก็เคยสัญญา ” ไปแล้วนั้น
เนื่องจากภาวการณ์แข่งขันที่รุนแรงทำให้ภาพยนตร์เรื่องนี้ประสบความสำเร็จเพียงในระดับหนึ่งไม่เป็นไปตามเป้าหมาย
แต่อย่างไรก็ตามถือได้ว่าเป็นการ Show reel อย่างดี

-   กลยุทธ์ทางการตลาด

บริษัทเน้นการผลิตภาพยนตร์ที่มีคุณภาพ โดยการสรรหาบทภาพยนตร์ที่น่าสนใจ
รวมถึงการผลิตภาพยนตร์ให้มีคุณภาพ
ซึ่งการที่กลุ่มแม็ทชิ่งมีบุคลากรที่มีทักษะและความชำนาญในการผลิตภาพยนตร์
การมีเครื่องมือการถ่ายทำสนับสนุนจากบริษัท เกียร์เฮด จำกัด
และการมีพันธมิตรทางการค้ารวมถึงบุคลากรในบริษัทที่มีความสามารถในการทำโฆษณาและประชาสัมพันธ์
ทำให้บริษัทเชื่อว่าจะสามารถผลิตภาพยนตร์ให้เป็นที่ยอมรับจากผู้ชมและบุคคลในวงการได้
และเพื่อเป็นการกระจายความเสี่ยง บริษัทได้ร่วมทุนสร้างภาพยนตร์กับต่างประเทศจำนวน 2 เรื่อง
คือ “ Recycle “ เป็นหนังแนวสยองขวัญ โดยร่วมลงทุนกับทีมงานจากประเทศฮ่องกง โดยผู้กำกับ
Pang Brothers และ “ 5 th Commandment “ เป็นหนังแนวแอ็คชั่น
โดยร่วมลงทุนกับทีมงานจากประเทศอเมริกา

-   งานที่ยังไม่ได้ส่งมอบ

บริษัทอยู่ระหว่างการตัดต่อภาพยนตร์เรื่อง “ Recycle “และ “ 5 th Commandment “
และวางแผนการตลาดคาดว่าจะเข้าฉายในโรงภาพยนตร์ได้ภายในไตรมาสที่ 3 ปี 2549

3.6 ธุรกิจผลิตสิ่งพิมพ์

3.6.1. ลักษณะผลิตภัณฑ์หรือบริการ

-   ลักษณะผลิตภัณฑ์

ผลิตสื่อสิ่งพิมพ์ประเภทหนังสือและนิตยสารเพื่อวางจำหน่ายแก่กลุ่มผู้อ่านทั่วไป
ผ่านการดำเนินงานของบริษัท คนทำหนังสือ จำกัด
โดยรายได้ของการบริการดังกล่าวมาจากการจำหน่ายตัวหนังสือและนิตยสาร
และจากการให้บริษัทตัวแทนโฆษณาหรือเจ้าของสินค้าซื้อพื้นที่เพื่อทำการโฆษณา
ซึ่งหากบริษัทสามารถผลิตสื่อสิ่งพิมพ์ให้เป็นที่นิยม
จะส่งผลให้รายได้จากการโฆษณาและการจำหน่ายเพิ่มมากขึ้น

ปัจจุบันบริษัทมีการให้บริการดังกล่าว ดังนี้

-   นิตยสาร CHEEZE เป็นนิตยสารบันเทิงและแฟชั่นรายเดือน
    หรือนิตยสารรายเดือนประเภทบันเทิงและแฟชั่น

-   กลุ่มลูกค้าเป้าหมาย

กลุ่มบริษัทแม็ทชิ่งได้เน้นการผลิตสื่อสิ่งพิมพ์ที่ตอบสนองแก่ลูกค้าผู้อ่านซึ่งมีศักยภาพด้านการเติบโตที่น่าสนใจ
โดย :

-   นิตยสาร Cheeze เน้นการเข้าถึงกลุ่มวัยรุ่นตอนต้น (อายุ 14 ปี ) ถึงวัยทำงานตอนต้น
    (อายุ 25 ปี ) รายได้ปานกลางขึ้นไป รวมถึงกลุ่มอาชีพที่เกี่ยวข้อง เช่น สไตสิสต์ ,
    ดีไซเนอร์ , งานโฆษณา ,

3.6.2 การจัดหาผลิตภัณฑ์หรือบริการ

ขั้นตอนกระบวนการผลิตนิตยสารเริ่มจาก

1. ประชุมวางแผนเพื่อเตรียมการผลิต เพื่อให้ได้ข้อสรุปในแต่ละเล่มว่าในเดือนนั้นๆ จะทำ Theme
ที่มีเนื้อหาเกี่ยวกับเรื่องใด ซึ่งจะส่งต่อให้กับคอลัมนิสต์ และ Set Fashion เพื่อทำปกต่อไป

2. เขียนบทความประกอบคอลัมน์ตาม Theme หรือตาม Trend ในขณะนั้น
รวมทั้งในด้านของภาพถ่าย on street
ทางบรรณาธิการช่างภาพก็จะรวบรวมคัดภาพที่ดีที่สุดในแต่ละเดือน โดยให้เข้ากับ Theme เล่มนั้นๆ

3. ส่งเนื้อหาและรูปภาพทั้งหมดให้ฝ่าย Computer Graphic จัดหน้า Lay out

4. เมื่อเสร็จสิ้นแล้ว จัดส่งให้ร้านแยกสีเพื่อทำเพลท
และส่งให้นิตยสารตรวจปรู๊ฟสีอีกครั้งเพื่อหาข้อผิดพลาดก่อนส่งโรงพิมพ์

5. จัดส่งเพลทไปยังโรงพิมพ์ และรอรับงานพิมพ์

ในระหว่างขั้นตอนกระบวนการผลิตนี้จะต้องมีการจัดหา / จัดซื้อกระดาษสำหรับพิมพ์นิตยสาร
ซึ่งราคาของกระดาษจะขึ้นอยู่กับภาวการณ์ตลาดปัจจุบัน ซึ่งมีความเกี่ยวพันกับราคาน้ำมันด้วย
โดยจะต้องทำการเปรียบเทียบราคาระหว่าง Supplier หลายเจ้า
เพื่อให้ได้กระดาษในราคาที่ถูกที่สุด ณ เวลานั้น

กระบวนการผลิตนิตยสารจะไม่มีวัตถุดิบเหลือใช้ที่มีผลกระทบ แต่จะมีในกรณีของยอด Return
นิตยสารที่อาจเกิดขึ้นดังที่กำหนดไว้ว่าไม่เกิน 20 เปอร์เซ็นต์จากที่จำนวนพิมพ์ทั้งหมด
นิตยสารที่เหลือเหล่านี้จะเก็บไว้เพื่อขายแบบสั่งซื้อย้อนหลังและเพื่อทำกิจกรรมออกบู๊ธงานต่างๆ

3.6.3 การตลาดและภาวการณ์แข่งขัน

-   ภาวะอุตสาหกรรม

เนื่องจากตลาดของสิ่งพิมพ์ (นิตยสารและหนังสือพิมพ์) เป็นตลาดที่ใหญ่มาก มีสิ่งพิมพ์ประมาณ
1,500 ชื่อ และมียอดขายที่ปรากฏชัดเจนถึง 700 ชื่อ นอกจากนี้ยังมีนิตยสารออกใหม่ในปี 2547
ประมาณ 85 ชื่อ และในปี 2548 ประมาณ 120 ชื่อ ซึ่งคู่แข่งในหมวดหมู่นิตยสารแฟชั่นวัยรุ่น ได้แก่
The Boy , Spicy , Seventeen , Cawaii , Buzz , Knock Knock , เธอกับฉัน
เป็นต้น
โดยทั้งหมดเน้นการแข่งขันด้วยการใช้สื่อประชาสัมพันธ์และการสร้างกิจกรรมกับผู้อ่านอย่างหลากหลายรูปแบบเข้าข่ายสนับสนุนธุรกิจ
เพื่อสร้างรายได้ทั้งในแง่ยอดขายและโดยเฉพาะอย่างยิ่งคือในแง่รายได้จากสินค้าหรือบริษัทตัวแทนโฆษณา
อันเป็นแหล่งรายได้หลักของธุรกิจนี้

-   ภาวะการแข่งขัน

ในปัจจุบัน ภาวะการแข่งขันของธุรกิจผลิตสื่อสิ่งพิมพ์
นอกจากจะต้องคำนึงถึงคุณภาพของตัวสื่อทั้งในแง่เนื้อหาและรูปเล่มแล้ว
ยังมีปัจจัยที่สำคัญอีกหลายปัจจัยเช่น

-   ภาวการณ์แข่งขันที่สูงขึ้น
    มีคู่แข่งเกิดขึ้นมากมายทั้งในรูปแบบนิตยสารแฟชั่นแนวทางอื่นที่มีกลุ่มTarget เดียวกัน

-   ภาวะไม่แน่นอนของราคากระดาษที่มาจากปัจจัยราคาน้ำมันเป็นหลัก

-   เม็ดเงินโฆษณาที่กระจายไปสู่ภาคกิจกรรม Below The Line มากขึ้น

ในส่วนของบริษัทได้วางกลยุทธ์ทางการตลาดต่างๆ เช่น เน้นการสื่อสารทางการตลาดกับลูกค้า
ด้วยการทำกิจกรรมต่างๆ ที่รองรับความต้องการของผู้อ่านอย่างตรงกลุ่มเป้าหมาย
เช่นการชักชวนให้วัยรุ่นมีส่วนร่วมกับเนื้อหาต่างๆของนิตยสาร Cheeze เป็นต้น ,
เน้นพัฒนาผลิตภัณฑ์ในแง่คุณภาพและครีเอทีฟอย่างสม่ำเสมอ
ซึ่งเมื่อเปรียบเทียบกับคู่แข่งบริษัทมีความได้เปรียบอย่างชัดเจน ,
หาช่องทางการจัดจำหน่ายให้มีประสิทธิภาพมากขึ้น ให้ตรงกลุ่มเป้าหมาย เพื่อให้ยอด Return
น้อยที่สุด , เจรจากับ Supplier เพื่อให้ได้วัตถุดิบที่คุณภาพดี ราคาถูก และมี Credit Term
ในการจ่ายชำระเงินยาวขึ้น , หาช่องทางใหม่ในการขายโฆษณา

-   งานที่ยังไม่ได้ส่งมอบ

  - ไม่มี-

3.7 ธุรกิจให้บริการและผลิตสื่อโฆษณา

3.7.1 ลักษณะผลิตภัณฑ์หรือบริการ

-   ลักษณะของผลิตภัณฑ์หรือบริการ

ลักษณะผลิตภัณฑ์และการให้บริการของบริษัทเป็นการบริการและผลิตสื่อโฆษณาภายนอกที่อยู่อาศัย
(Out of Home Media) ที่มีความหลากหลายทั้งด้านรูปแบบ ขนาด สถานที่ติดตั้ง และ
เทคนิคในการนำเสนอสื่อโฆษณาประชาสัมพันธ์ภายในและภายนอกศูนย์การค้าที่มีจำนวนกลุ่มเป้าหมายสูงอาทิเช่น
ภายในอาคารสยามเซ็นเตอร์, สยามดิสคัฟเวอรี่ และภายนอกบนลานพารากอน (Park Paragon)
เพื่อให้สามารถสนองความต้องการ
สำหรับกลุ่มลูกค้าเป้าหมายซึ่งถือว่าเป็นพื้นที่ติดตั้งสื่อที่มีอัตราการเข้าถึงสื่อสูงประมาณ 200,000
คนต่อวัน
โดยวางเป้าหมายเจาะกลุ่มลูกค้าหรือสินค้าที่ต้องการใช้สื่อแบบบีโลว์เดอะไลน์ผ่านสื่อโฆษณานวัตกรรมใหม่บนจอสกรีน
ทั้งนี้เพื่อการลดต้นทุนในการเปลี่ยนแปลง แก้ไขสื่อโฆษณาในแบบระยะยาวภายใต้ชื่อ “Cheeze
Media”

ในการประกอบธุรกิจมีรายได้ 2 รูปแบบ คือ การให้เช่าสื่อโฆษณา และการรับจ้างผลิตงานโฆษณา
ซึ่งโดยส่วนใหญ่ลูกค้าใช้สื่อโฆษณาของลูกค้าเอง
และลูกค้าบางรายที่ต้องการให้บริษัทเป็นผู้ผลิตภาพโฆษณาด้วย

การดำเนินธุรกิจ ดำเนินงานโดยบริษัท แม็ทชิ่ง มูฟวี่ ทาวน์ จำกัด
จำแนกรูปแบบประเภทสื่อใช้โฆษณาตามพฤติกรรมของผู้บริโภคและประเภทการใช้สอยของพื้นที่เป็นหลัก
โดยแบ่งรูปแบบสื่อโฆษณาประชาสัมพันธ์ ได้ดังนี้

+-----------------+------------------------+---------------------------+
|   ก.            |                        |                           |
|   สื่อโฆษ         |                        |                           |
| ณาบริเวณจัดกิจกรรม |                        |                           |
|   (Event Area)  |                        |                           |
+-----------------+------------------------+---------------------------+
|   Movable LED   |   สื่อโฆษณาแอลอีดีเคลื่อนที่   |                           |
|                 |   ขนาด 3 x 12 เมตร     |                           |
|   Panoramic LED |                        |                           |
|                 |   สื่อโฆษณาแอลอีดีขนาด     |                           |
|   Discovery     |   1.73 x 3.14 เมตร     |                           |
|   Curve         |                        |                           |
|                 |                        |                           |
|                 | สื่อโฆษณาแอลอีดีทรงโค้งขนาด |                           |
|                 |   1.79 x 9.41 เมตร     |                           |
+-----------------+------------------------+---------------------------+
|   ข.            |                        |                           |
|   สื่อ            |                        |                           |
| โฆษณาบริเวณพักคอย |                        |                           |
|   (Walking      |                        |                           |
|   Area)         |                        |                           |
+-----------------+------------------------+---------------------------+
|   Hanging       |   สื่อโฆษณา Plasma 42 นิ้ว |                           |
|   Screen        |                        |                           |
|                 |   สื่อโฆษณา Plasma 20 นิ้ว |                           |
|   Octopus       |                        |                           |
|                 |   สื่อโฆษณา LCD 37 นิ้ว    |                           |
|   Media Column  |                        |                           |
|                 |   สื่อโฆษณา Plasma 42 นิ้ว |                           |
|   Triple Screen |                        |                           |
+-----------------+------------------------+---------------------------+

+-----------------+----------------------------------------------------+
|   ค.            |                                                    |
|   สื่อโ           |                                                    |
| ฆษณาบริเวณทางเดิน |                                                    |
|   (Rest Area)   |                                                    |
+-----------------+----------------------------------------------------+
|   I-P Screen    |   สื่อโฆษณา LCD 17นิ้ว                                 |
|                 |                                                    |
|   Food Center   |   สื่อโฆษณา Plasma 42 นิ้ว                             |
|                 |                                                    |
|   Media Panel   |   สื่อโฆษณาแบบเก้าอี้แสดงสินค้า                           |
|                 |                                                    |
|   Discovery     |   สื่อโฆษณาแบบแสดงสินค้า                               |
|   Panel         |                                                    |
|                 |   สื่อโฆษณาแบบ Interactive                           |
|   I Play        |                                                    |
|   Station       |                                                    |
+-----------------+----------------------------------------------------+

รายละเอียดของสื่อโฆษณาประเภทต่างๆ

ก. สื่อโฆษณาภายใต้การดำเนินงานของบริษัท แม็ทชิ่ง มูฟวี่ ทาวน์ จำกัด

-   Movable LED

  ขนาด: 3 x 12 เมตร ( ประกอบด้วยจอขนาด 3 x 4 เมตร จำนวน 3 จอ)

  คุณลักษณะ:
  เทคโนโลยีจอแอลอีดีจอแรกในภูมิภาคเอเชียตะวันออกเฉียงใต้ที่สามารถควบคุมการเคลื่อนที่ไปตามรางเลื่อนที่มีความยาวประมาณ
  40 เมตร เพื่อสนองตอบการสร้างรูปแบบเนื้อหา (Content) และโฆษณาแบบพิเศษ
  อีกทั้งเพื่อสนองตอบการจัดกิจกรรมทางการตลาด
  โดยสามารถสร้างความสัมพันธ์ของการเคลื่อนที่และรายการที่นำเสนอ

-   Discovery LED

  ขนาด: 1.79 x 9.41 เมตร ( ประกอบด้วยจอขนาด 1.79 x 3.14 เมตร จำนวน 3 จอ)

  คุณลักษณะ:
  เทคโนโลยีจอแอลอีดีแบบโค้งจอแรกในประเทศไทยซึ่งสามารถเสริมสร้างภาพลักษณ์และรูปแบบของการแสดงภาพและเสียงออกสู่สาธารณะชนในมุมมองที่แตกต่างออกไป

-   Panoramic LED

  ขนาด: 1.73 x 3.14 เมตร (ประกอบด้วยจอขนาด 1.79 x 3.14 เมตร จำนวน 3 จอ)

  คุณลักษณะ: เทคโนโลยีจอแอลอีดีที่ติดตั้งบริเวณพื้นที่ Prime Area
  ที่มีการจัดกิจกรรมสูงสุดเพื่อเสริมสร้างศักยภาพของกิจกรรมบีโลว์เดอะไลน์

-   Hanging Screen

  ขนาด: 0.7 x 1.1 เมตร (จอ Plasma 42 นิ้ว)

  คุณลักษณะ: จอพลาสมาที่ติดตั้งบริเวณประตูทางเข้า-ออกหลักของอาคาร
  เพื่อดึงดูดความสนใจลูกค้า

-   TV Octopus

  ขนาด: 0.52 x 0.54 เมตร (จอ Plasma 20 นิ้ว)

  คุณลักษณะ: จอแอลซีดีที่มีรูปลักษณ์การออกแบบที่พิเศษ โดยเป็นการติดตั้งจอแบบต่อเนื่องเป็นกลุ่ม
  ทั้งยังสามารถแสดงผลแบบแยกส่วนและต่อเนื่องได้เป็นอย่างดี

-   Media Column

  ขนาด: 0.68 x 1.65 เมตร (จอ Plasma 37 นิ้ว)

  คุณลักษณะ: จอพลาสมาที่มีรูปลักษณ์การออกแบบที่พิเศษ โดยเป็นการติดตั้งจอแบบแนวตั้ง
  ทั้งสามารถออกแบบการนำเสนอรูปแบบ Dynamic Poster
  เพื่อตอบสนองลูกค้าที่เดินตามทางเดินที่มีระยะเวลาการเดินในแต่ละพื้นที่อย่างรวดเร็วและแบ่งสัดส่วนการเผยแพร่สื่อต่างๆ
  เพื่อการสร้างอัตราการจดจำสื่อสูงสุด

-   Triple Screen

  ขนาด: 0.76 x 3.2 เมตร (จอ Plasma 42 นิ้ว จำนวน 3 จอต่อจุด)

  คุณลักษณะ:
  จอพลาสมาที่มีจุดติดตั้งตามทางเดินที่มีระยะเวลาการเดินในแต่ละพื้นที่อย่างรวดเร็วและแบ่งสัดส่วนการเผยแพร่สื่อต่างๆ
  แบบแยกส่วนและต่อเนื่องเพื่อการสร้างอัตราการจดจำสื่อสูงสุด

-   I-P Screen

  ขนาด: 0.7 x 1.1 เมตร (จอ Plasma 42 นิ้ว)

  คุณลักษณะ: จอพลาสมาที่ติดตั้งในห้องน้ำ โดยเข้าถึงกลุ่มเป้าหมายชัดเจน

-   Food Screen

  ขนาด: 0.61 x 1.02 เมตร (จอ Plasma 42 นิ้ว)

  คุณลักษณะ: จอพลาสมาที่ติดตั้งบริเวณห้องอาหารขนาดใหญ่ที่มีรูปแบบของการตกแต่งที่ทันสมัย
  เพื่อดึงดูดความสนใจของลูกค้าและสนันสนุนการจัดกิจกกรรมทางการตลาดอย่างเต็มที่

-   Media Panel

  ขนาด: แบบที่ 1: เก้าอี้นั่งขนาด 0.45 x 1.4 เมตร (จอ LCD 0.5 X 1.5 นิ้ว)

  แบบที่ 2: เก้าอี้นั่งขนาด 1.1 x 1.8 เมตร (จอ LCD 0.5 X 1.5 นิ้ว)

  คุณลักษณะ: จอแอลอีดีแนวตั้งที่สามารถวางคู่กัน
  โดยสามารถแสดงผลในแนวตั้งทั้งยังทำรูปแบบรายการแบบพิเศษ

-   Discovery Panel

  ขนาด: 0.8 x 1.8 เมตร (จอ LCD 37 นิ้ว)

  คุณลักษณะ:
  การผสมผสานกันระหว่างจอแสดงผลและสติ๊กเกอร์ในการออกแบบติดตั้งกราฟฟิกของแต่ละผลิตภัณฑ์
  รวมถึงการเผยแพร่ข่าวสารการประชาสัมพันธ์เพื่อสร้างการรับรู้การสร้างแบรนด์สินค้าต่อไป

-   I Play Station

  ขนาด: เก้าอี้นั่งขนาด 0.15 เมตรและจอมอนิเตอร์ขนาด 20 นิ้ว

  คุณลักษณะ: จอมอนิเตอร์ที่ตั้งอยู่บนพื้นที่จัดกิจกรรมจึงสามารถกำหนดให้เป็นพื้นที่สร้างการทำ
  Community ร่วมกัน ทั้งยังสามารถทำ
  Interactiveระหว่างจอได้โดยการสร้างรูปแบบรายการหลากหลาย

-   กลยุทธ์การแข่งขัน

บริษัทให้ความสำคัญในการวิเคราะห์สภาพทางการตลาดและธุรกิจ
เพื่อบรรลุถึงความสามารถในการแข่งขันทางธุรกิจกับคู่แข่งขันรายอื่น ดังต่อไปนี้

-   การหาพื้นที่ที่มีศักยภาพในการโฆษณาประชาสัมพันธ์สูง

ทางบริษัทเล็งเห็นถึงความสำคัญในการพิจารณาพื้นที่ติดตั้งสื่อโฆษณาเป็นปัจจัยที่มีความสำคัญสูงในการที่ลูกค้าจะเลือกใช้บริการ
บริษัทจึงให้ความสำคัญในเรื่องการสรรหาและกำหนดพื้นที่ติดตั้งเป็นอย่างมาก
โดยทำการศึกษาวิจัยอย่างละเอียดถึงปริมาณความหนาแน่นของกลุ่มเป้าหมายในแต่ละพื้นที่
รวมถึงความสามารถในการใช้จ่ายสินค้าของกลุ่มเป้าหมายจึงทำให้เลือกเริ่มการดำเนินธุรกิจ ณ
บริเวณภายในอาคารสยามเซ็นเตอร์ สยามดิสคัฟเวอรี่ รวมถึงภายนอกสยามพารากอน
ซึ่งถือเป็นพื้นที่ที่ศักยภาพในการเติบโตและมีกลุ่มเป้าหมายประมาณ 250,000 คนต่อวันหรือประมาณ
72 ล้านคนต่อปี

จำนวนผู้ชมสื่อโฆษณาประชาสัมพันธ์

-   สยามเซ็นเตอร์ สยามดิสคัฟเวอรรี่ สยามพารากอน จำนวน 36.0 ล้านคนต่อปี

  หมายหตุ: *ที่มาของข้อมูล CBRE และ **Supremo ปี 2547

-   จำนวนผู้ใช้รถไฟลอยฟ้า บริเวณสยาม จำนวน 36.0 ล้านคนต่อปี

  หมายหตุ: ***ที่มาของข้อมูล BTS ปี 2547

* Market Research and Consultancy Report submitted by CBRE

Number of Visitors to Selected Retail Centers

+----------------+--------------------+--------------------------------+
|   Retail       |   Location         |   Estimated Number of Visitors |
|   Center       |                    |   per Year (million)           |
+----------------+--------------------+--------------------------------+
|   Siam Center  |   Pathumwan        |   36.5                         |
+----------------+--------------------+--------------------------------+

** Market Research Submitted by Supremo

  ------------------------------- ---------------------------------------
  Day                             Shoppers

  Weekday                         100,000 people

  Weekends                        190,000 people

  Promotion period                240,000 people
  ------------------------------- ---------------------------------------

*** Market Research Submitted by BTS

+-----------------+---------------------+------------------------------+
| Location        | Number of Clients   | Number of Clients per Year   |
|                 | per Day             |                              |
+-----------------+---------------------+------------------------------+
| BTS Passengers  | 400,000 people      | 144,000,000 people           |
+-----------------+---------------------+------------------------------+
| Transit Station | 100,000 people      | 36,000,000 people            |
| at Siam         |                     |                              |
|                 |                     |                              |
| (Conservative   |                     |                              |
| figure 25 %)    |                     |                              |
+-----------------+---------------------+------------------------------+

-   การให้ความสำคัญในเรื่องของการสนองตอบตรงตามความต้องการของลูกค้า

บริษัทให้ความสำคัญกับกลยุทธ์ในการสนองตอบตรงตามความต้องการของลูกค้า จึงใช้กลยุทธ์
Customization Solution
จากแนวความคิดที่ว่าไม่มีทางออกใดที่สามารถสนองตอบความต้องการของลูกค้าทั้งหมดได้
จึงใช้การรับความต้องการของลูกค้า
จากนั้นจึงนำเสนอเพื่อครอบคลุมความต้องการพื้นฐานของลูกค้าและนำมาสู่ความสำเร็จในการเสนอโปรเจ็ค

-   การให้ความสำคัญในเรื่องของเทคโนโลยี และการเพิ่มประเภทสื่อโฆษณา

บริษัทให้ความสำคัญกับการใช้เทคโนโลยีเพื่อเพิ่มประสิทธิภาพของสื่อโฆษณาที่มีอยู่
เพื่อเพิ่มมูลค่าสูงสุดในการเลือกใช้สื่อโฆษณาให้แก่ลูกค้า
โดยมีการศึกษาเทคโนโลยีเปรียบเทียบจากสื่อโฆษณาของต่างประเทศ ,
การส่งทีมงานไปศึกษาดูงานการประยุกต์ใช้เทคโนโลยีในงานโฆษณาจากต่างประเทศ
รวมถึงศึกษาความเป็นไปได้ทางธุรกิจเพื่อนำเทคโนโลยีมาปรับใช้ให้เหมาะสมที่สุด

นอกจากนี้ การเลือกใช้เทคโนยีต่างๆ นั้นคำนึงถึงประสบการณ์ ความน่าเชื่อถือของบริษัทนั้นๆ
การศึกษาเปรียบเทียบทั้งสองมิติคือราคาที่เหมาะสมและลดต้นทุนระยะยาวในการขยายทางธุรกิจ
เช่นเทคโนโลยีภาพจาก บริษัท บาร์โค จำกัด, ระบบควบคุมจากบริษัทสตาร์ฮับลิงค์ จำกัด
รวมถึงการจัดจ้างที่ปรึกษาผู้เชี่ยวชาญในการออกแบบและติดตั้งเทคโนโลยี Movable LED
จากต่างประเทศ ในการเลือกใช้เทคโนโลยีดังกล่าวเพื่อสร้างความน่าสนใจให้กับสื่อป้ายโฆษณา
และการเพิ่มประเภทสื่อป้ายโฆษณา
เพื่อเป็นการเพิ่มทางเลือกให้กับเจ้าของสินค้าได้บรรลุวัตถุประสงค์ทางการตลาด

-   การนำสื่อป้ายโฆษณามาปรับใช้เพื่อกิจกรรมความบันเทิง สันทนาการต่างๆ

บริษัทมีการมุ่งเน้นในการนำสื่อป้ายโฆษณามาประยุกต์ใช้กับกิจกรรมทางด้านบันเทิง
สันทนาการเพิ่มขึ้น เพื่อสร้างมูลค่าเพิ่มให้กับสื่อป้ายโฆษณาของบริษัท
ด้วยประโยชน์ใช้สอยที่หลากหลายบนพื้นที่ที่มีความถี่ในการจัดกิจกรรมสูงสุดและเข้าถึงกลุ่มเป้าหมายอย่างชัดเจน
เป็นเหตุให้สื่อโฆษณาดังกล่างถูกนำมาใช้เพื่อประโยชน์ทางด้านสันทนาการและความบันเทิง เช่น
การถ่ายทอดสด (Live Broadcast) ของผลิตภัณฑ์ต่างๆ เช่น OISHI, True Sport,
Kenneth Cole, A Time Media, Honda, Levi’s เป็นต้น

-   นโยบายราคาและการกำหนดราคา

ในการกำหนดราคาการใช้บริการสื่อป้ายโฆษณาและการผลิตงานสื่อป้ายโฆษณา
บริษัทมีนโยบายกำหนดราคาโดยคำนึงถึงปัจจัยต่างๆ ดังนี้

1.  การเปรียบเทียบกับคู่แข่งทางการค้าที่มีจุดติดตั้งโฆษณาในบริเวณใกล้เคียงกัน
    ทั้งนี้ต้องคำนึงถึงจุดติดตั้งสื่อโฆษณาส่วนใหญ่ของบริษัทอยู่ใน prime area
    มีความหนาแน่นของชุมชนมาก ทำให้บริษัทสามารถกำหนดราคาค่าเช่าสื่อโฆษณาในอัตราที่สูงได้

2.  ต้นทุนการเช่าสถานที่ติดตั้งสื่อโฆษณา และต้นทุนการก่อสร้างสื่อโฆษณานั้นๆ
    จะมีผลต่อการกำหนดราคาค่าใช้บริการสื่อโฆษณา

3.  ต้นทุนการดำเนินงานของบริษัท คำนึงถึงต้นทุนอื่นๆ ที่เกี่ยวข้อง
    ทั้งในด้านต้นทุนผันแปรที่เกี่ยวข้องกับสื่อนั้นโดยตรง เช่น ค่าเช่า ค่าเบี้ยประกัน ค่าไฟฟ้า
    ค่าภาษีป้าย ค่าบำรุงรักษา และต้นทุนคงที่ เช่น เงินเดือนพนักงาน
    เพื่อให้บริษัทสามารถสร้างผลกำไรจากการดำเนินงานได้

4.  ต้นทุนการผลิตสื่อประเภทนั้นๆ ทั้งในเรื่องของประเภทสื่อโฆษณา ขนาดที่ใช้และวัสดุที่ผลิต
    ซึ่งมีผลต่อต้นทุนการผลิตทั้งสิ้น

5.  การจัดทำแพ็คเกจการขายนั้น ทางบริษัทแบ่งประเภทสื่อที่ขายออกเป็นสื่อภายในและสื่อภายนอก
    ซึ่งเป็นการจูงใจลูกค้าให้เห็นความคุ้มค่าในการใช้งบประมาณซื้อสื่อ
    โดยสื่อที่ลูกค้าสามารถออกอากาศได้ในจำนวนสูงสุด แต่ได้รับความคุ้มค่าต่อหน่วยสูงสุด

6.  ต้นทุนการดำเนินงานของบริษัท ในการกำหนดราคาบริษัทได้คำนึงถึงต้นทุนอื่นๆ ที่เกี่ยวข้อง
    ทั้งในด้านต้นทุนผันแปรที่เกี่ยวข้องกับสื่อนั้นโดยตรง เช่น ค่าเช่า ค่าเบี้ยประกัน ค่าไฟฟ้า
    ค่าภาษีป้าย ค่าบำรุงรักษา และต้นทุนคงที่ เช่น เงินเดือนพนักงาน
    เพื่อให้บริษัทสามารถสร้างผลกำไรจากการดำเนินงานได้

-   ลูกค้าและกลุ่มลูกค้าเป้าหมาย

ลูกค้าของบริษัทสามารถจำแนกได้เป็น 2 ประเภทหลัก ตามลักษณะการติดต่อ ดังนี้

1.  ลูกค้าประเภทบริษัทตัวแทนโฆษณา (Agency) คือ
    บริษัทตัวแทนโฆษณาซึ่งทำหน้าที่เป็นตัวแทนเจ้าของผลิตภัณฑ์หรือบริการในการติดต่อให้บริษัทเป็นผู้ผลิต
    และติดตั้งสื่อป้ายโฆษณาให้กับผลิตภัณฑ์หรือบริการของลูกค้าของตนเอง

2.  ลูกค้าที่เป็นเจ้าของผลิตภัณฑ์โดยตรง (Non Agency) คือ บริษัท ห้างร้านเอกชน
    รวมถึงองค์กรของรัฐบาลและรัฐวิสาหกิจทั่วไป ที่เป็นผู้ประกอบการในธุรกิจต่างๆ
    ซึ่งเป็นเจ้าของผลิตภัณฑ์ หรือบริการโดยตรง
    ลูกค้าลักษณะนี้จะติดต่อกับบริษัทโดยไม่ผ่านบริษัทตัวแทนโฆษณา
    เพื่อให้บริษัทเป็นผู้ผลิตและติดตั้งสื่อป้ายโฆษณาตามรายละเอียดและรูปแบบที่ได้ตกลงกัน

    -   การจำหน่ายและช่องทางการจำหน่าย

ในการจำหน่ายสื่อป้ายโฆษณาของบริษัท สามารถสรุปช่องทางการจำหน่ายได้ดังนี้

1.  ผ่านพนักงานขายของบริษัท
    บริษัทจะติดต่อกับลูกค้าที่มีศักยภาพในการใช้สื่อทั้งภายในและภายนอกอาคาร
    เพื่อเสนอทางเลือกในการประชาสัมพันธ์สินค้าของลูกค้า และเป็นการแนะนำบริษัทต่อลูกค้า
    โดยบริษัทจัดทำเอกสารประกอบการขาย ภาพรูปแบบคุณลักษณะ ตำแหน่งจุดติดตั้ง
    ราคาเสนอขาย ซึ่งอธิบายรายละเอียดโดยเบื้องต้นของสื่อป้ายโฆษณาประเภทต่างๆ
    เพื่อให้การสื่อสารข้อมูลสู่กลุ่มลูกค้าเป็นไปอย่างสมบูรณ์ ถูกต้องและง่ายต่อการตัดสินใจ

2.  ผ่านสื่อโฆษณาของบริษัท เนื่องจากสื่อโฆษณาของบริษัทอยู่ภายนอกที่อยู่อาศัย
    จึงสามารถจัดเป็นช่องทางการจำหน่ายของบริษัทได้อีกทางหนึ่ง
    ลูกค้าของบริษัทโดยส่วนใหญ่จะเป็นผู้ติดต่อกับบริษัทจากการพบเห็นสื่อป้ายโฆษณาของบริษัท
    ซึ่งได้มีการระบุชื่อบริษัทและเบอร์โทรศัพท์ไว้

3.  ผ่านการเผยแพร่ข้อมูลบริษัทผ่านสื่อต่างๆ

    -   สื่อทางอิเลคทรอนิค

- เว็บไซต์ของบริษัท บริษัทมีการจัดทำเว็บไซต์ www.cheezemedia.com เพื่อเผยแพร่ข่าวสาร
และสินค้าของบริษัท เพื่อให้ลูกค้าสามารถทราบถึงข้อมูลเบื้องต้นของบริษัทได้

  - การจัดทำ Web Link เพื่อเชื่อมโยง Website ของบริษัท กับ Website
  ที่ได้รับความนิยมทั้งในและต่างประเทศ

  - สื่อทางสิ่งพิมพ์ต่างๆ

  - การลงโฆษณาในหนังสือพิมพ์รายวัน

  - การลงโฆษณาในหนังสือ Cheeze Magazine, The Advertising, ICT Magazine,
  Positioning

  - การลงในวารสารสำหรับสมาชิกดิสคัฟเวอรี่ คลับ (Discovery Club) จำนวน 50,000
  ฉบับต่อเดือน

3.7.2 การจัดหาผลิตภัณฑ์หรือบริการ

-   การจัดหาพื้นที่ติดตั้งและผลิตสื่อป้ายโฆษณา

  ในการจัดหาพื้นที่ติดตั้งและผลิตสื่อป้ายโฆษณาแต่ละประเภท บริษัทมีการดำเนินการดังต่อไปนี้

1.  ทำการศึกษาและวิจัยเพื่อหาพื้นที่ที่มีศักยภาพในการลงทุนติดตั้งสื่อป้ายโฆษณา
    โดยปัจจัยสำคัญที่ใช้ในการประกอบการพิจารณา ได้แก่

-   ความหนาแน่นของกลุ่มเป้าหมาย

-   ความถี่ในการจัดกิจกรรมบันเทิงทางการตลาด

-   ความดึงดูดสายตาของพื้นที่ติดตั้ง

2.  เมื่อบริษัทกำหนดจุดติดตั้งสื่อป้ายโฆษณาที่มีศักยภาพได้แล้ว
    จะทำการศึกษาความเป็นไปได้ทางธุรกิจ จุดคุ้มทุนเพื่อนำเสนอในการเช่า
    ร่วมทุนหรือขอสัมปทานสิทธิเพื่อใช้ในการติดตั้งสื่อโฆษณา
    ปัจจุบันอายุสัมปทานพื้นที่ภายในศูนย์การค้าโดยเฉลี่ยของบริษัทอยู่ที่ 3 ปี ภายนอก 5 ปี

3.  หลังจากนั้น ฝ่ายวิศวกรรมและก่อสร้างจะออกแบบโครงสร้างป้ายโฆษณาให้เหมาะสมกับพื้นที่
    โดยไม่ขัดกับหลักเกณฑ์การก่อสร้างป้ายโฆษณาตามเทศบัญญัติการควบคุมอาคารของกรุงเทพมหานคร
    หรือหน่วยงานของกรมโยธาธิการท้องถิ่นนั้นๆ ซึ่งในการออกแบบการก่อสร้าง
    ทางบริษัทจะคำนึงถึงความเหมาะสม และความปลอดภัยของชุมชน บริเวณใกล้เคียงเป็นสำคัญ

4.  ยื่นแบบขอติดตั้งสื่อโฆษณาต่อเจ้าของศูนย์การค้า (สื่อภายใน)
    และยื่นแบบต่อหน่วยงานราชการในเขตพื้นที่นั้นๆ (สื่อภายนอก)
    ซึ่งเกณฑ์ในการพิจารณาอนุญาตติดตั้งสื่อป้ายโฆษณาจะเน้นความปลอดภัยของผู้อยู่อาศัยในชุมชนนั้นๆ
    เป็นสำคัญ

5.  หลังจากแบบโครงร่างได้รับการอนุญาตจากเขตแล้ว
    บริษัทจะให้บริษัทผู้รับเหมาก่อสร้างทำการเสนอราคา
    โดยบริษัทที่ได้รับเลือกจะทำการก่อสร้างตามแบบที่ได้รับอนุญาต
    โดยในการก่อสร้างจะมีทีมงานวิศวกรของบริษัทเป็นผู้ตรวจสอบและควบคุมงาน
    ระยะเวลาในการก่อสร้างหรือผลิตสื่อป้ายโฆษณาแต่ละประเภทจะขึ้นกับรายละเอียดและขนาดของสื่อนั้นๆ

-   การผลิตงานโฆษณา

  ในการผลิตงานโฆษณากับลูกค้า บริษัทมีการดำเนินการดังต่อไปนี้

1.  ทำสัญญาและทำความเข้าใจกับลูกค้าถึงประเภทสื่อโฆษณา ระยะเวลาในการโฆษณา รูปแบบ
    รายละเอียดของงานโฆษณา โดยส่วนใหญ่บริษัทจะรับผลิตงานโฆษณาโดยใช้ Animation
    Graphic และ Animation Graphic ตามโจทย์ที่ลูกค้าให้มาด้วย

2.หลังจากนั้น บริษัทจะส่งผ่านขั้นตอนการผลิตภาพโฆษณาต่อยังทีมงานฝ่ายผลิต
เพื่อทำการผลิตงานตามแบบที่ได้ตกลงไว้กับลูกค้า
บริษัทผู้ผลิตภาพโฆษณาจะผลิตงานตามที่ได้รับมอบหมายโดยใช้ระยะเวลาประมาณ 7-21
วันในการทำการผลิตภาพ ทั้งนี้ขึ้นอยู่กับประเภทของสื่อโฆษณา หลังจากทำการผลิตภาพเสร็จแล้ว
บริษัทจะทำการตรวจสอบคุณภาพของภาพโฆษณา ให้ถูกต้องตามแบบที่ลูกค้าระบุไว้ ทั้งในด้าน ขนาด
วัสดุ สี และรูปแบบ

  3.จากนั้นบริษัทจะนำเสนอสื่อโฆษณาพร้อมขออนุมัติจากลูกค้า ในกรณีที่ไม่มีการแก้ไขเพิ่มเติม

4.เมื่อส่งมอบภาพโฆษณาแล้ว
บริษัทจะแพร่ภาพโฆษณาในสื่อโฆษณาตามจำนวนและระยะเวลาที่ได้ตกลงกับลูกค้า

5.ภายหลังการติดตั้งสื่อป้ายโฆษณา
ฝ่ายผลิตโฆษณาจะรายงานผลการติดตั้งให้ฝ่ายการตลาดเพื่อตรวจเช็คความถูกต้องและความสมบูรณ์ของงานให้เป็นไปตามเงื่อนไขที่ระบุไว้ในสัญญากับลูกค้า
เมื่อฝ่ายการตลาดรับรองความถูกต้องของงานแล้ว
จะทำการตรวจสอบรายงานการแพร่ภาพให้เป็นไปตามเงื่อนไขที่กำหนด

6.ทุกๆสิ้นเดือนฝ่ายการตลาดจะทำการตรวจสอบรายงานการแพร่ภาพอย่างละเอียดเปรียบเทียบกับเงื่อนไขที่ตกลงไว้
จากนั้นจึงจัดส่งใบแจ้งหนี้ต่อไป

3.7.3 การตลาดและภาวะการแข่งขัน

-   ภาวะอุตสาหกรรม

ขณะที่สภาพเศรษฐกิจโดยรวมตกอยู่ภายใต้แรงกดดันของราคาน้ำมัน และอัตราดอกเบี้ย
ซึ่งมีผลกระทบโดยตรงต่อกำลังซื้อของผู้บริโภค ด้วยปัจจัยเช่นนี้จึงมีผลต่ออุตสาหกรรมโฆษณาเช่นกัน
โดยภาพรวมของเศรษฐกิจโฆษณาในปัจจุบันจะเห็นว่าสื่อมีการเจริญเติบโตอย่างต่อเนื่อง
ถึงแม้ว่าในช่วงเศรษฐกิจไตรมาสแรกของปี 2549 จะ ชลอตัวจากปัจจัยทั้งภาวะน้ำมันขึ้นราคา
และความขาดเสถียรภาพทางการเมือง แต่ในทางกลับกันสื่อโฆษณากลางแจ้ง (Out Of Home
Media) เป็นสื่อหนึ่งที่มีการเติบโตอย่างต่อเนื่องในช่วงสองปีที่ผ่านมา
โดยป้ายโฆษณากลางแจ้งมีอัตราการเติบโตกว่า 20%

การเติบโตของธุรกิจสื่อป้ายโฆษณา
มีความสัมพันธ์โดยตรงกับอุตสาหกรรมโฆษณาและการขยายตัวของภาวะเศรษฐกิจ ในปี พ.ศ. 2548
สำนักงานคณะกรรมการพัฒนาเศรษฐกิจและสังคมแห่งชาติคาดการณ์ว่า GDP
จะขยายตัวในอัตราร้อยละ 4.5 น้อยกว่าปีที่แล้วซึ่งมีอัตราขยายตัวร้อยละ 6.2
สาเหตุที่ลดลงเนื่องจากภาวะภัยแล้ง โรคไข้หวัดนกรอบสอง
และราคาน้ำมันที่ปรับตัวสูงขึ้นอย่างต่อเนื่อง อย่างไรก็ตามการโฆษณาประชาสัมพันธ์
ยังคงเป็นสิ่งสำคัญของแผนการตลาด
รวมทั้งเป็นกลยุทธ์ในการแข่งขันสำหรับสินค้าที่มีกลุ่มเป้าหมายเป็นผู้บริโภค

  ----------------------- ------------- ------------ ----------- -- ----- ------------
  มูลค่าของอุตสาหกรรมโฆษณา                                                   

  มูลค่า (ล้านบาท)           ปี 2545        ปี 2546       ปี 2547               ปี 2548

  GDP (Current Market     5,450,643     5,928,975    6,503,488            7,102,962
  Price) ¹                                                                

  สื่อโฆษณารวม ²            61,220        71,499       84,139               88,931

  % ของ GDP               1.12 %        1.21 %       1.29 %               1.25 %

  สื่อป้ายโฆษณา ²            1,718         3,163        4,051                4,644

  % ของสื่อโฆษณารวม         2.81 %        4.42 %       4.81 %               5.22 %
  ----------------------- ------------- ------------ ----------- -- ----- ------------

ที่มา : 1. สำนักงานคณะกรรมการพัฒนาเศรษฐกิจและสังคมแห่งชาติ

2. บริษัท เอซีนิลเสน (ประเทศไทย) จำกัด

จากข้อมูลของบริษัท เอซีนิลเสน (ประเทศไทย) จำกัด พบว่า ระหว่างปี 2545-2548
การใช้จ่ายโฆษณา มีอัตราการเติบโตอย่างต่อเนื่อง โดยในปี 2548
มีมูลค่าการใช้สื่อโฆษณาโดยรวมจำนวน 88,931 ล้านบาท เพิ่มขึ้นในอัตราร้อยละ 5.70
เมื่อเทียบกับปีก่อน โดยสื่อป้ายโฆษณามีมูลค่าการใช้สื่อ 4,644 ล้านบาท
เติบโตเพิ่มขึ้นจากปีก่อนในอัตราร้อยละ 14.64
กลุ่มธุรกิจที่ใช้สื่อป้ายโฆษณาส่วนใหญ่มาจากธุรกิจอสังหาริมทรัพย์ และธุรกิจสื่อสารโทรคมนาคม

-   ภาวะการแข่งขันและแนวโน้มภาวะอุตสาหกรรม

การแข่งขันในการดำเนินธุรกิจ สามารถจำแนกได้เป็น 2 กรณี คือ

1.  การแข่งขันกับสื่อโฆษณาประเภทอื่นๆ

การเลือกใช้สื่อโฆษณาแต่ละประเภท
มีวัตถุประสงค์และลักษณะการสื่อสารเพื่อให้ถึงกลุ่มลูกค้าเป้าหมายที่แตกต่างกัน
โดยสื่อป้ายโฆษณาเป็นสื่อประเภทกระตุ้นความจำ (Remind Advertisement)
และต้องการสื่อสารถึงคนหมู่มาก ลูกค้าที่เลือกใช้สื่อป้ายโฆษณา
มักมีวัตถุประสงค์เพื่อสร้างความคุ้นเคยกับตราผลิตภัณฑ์ต่อผู้บริโภค
ตารางแสดงสัดส่วนการใช้สื่อป้ายโฆษณาของประเทศไทย แยกตามสื่อโฆษณาประเภทต่างๆ ดังนี้

  ---------------------- ------------ ------------ ------------ ------------
  สัดส่วนการใช้สื่อโฆษณา (%)  ปี 2545       ปี 2546       ปี 2547       ปี 2548

  ทีวี                     61.00        59.19        56.07        56.24

  วิทยุ                    10.10        9.32         8.14         7.93

  หนังสือพิมพ์               18.16        18.67        21.43        20.42

  นิตยสาร                 5.93         6.36         7.27         7.46

  โรงภาพยนตร์             0.97         1.25         1.59         1.92

  สื่อโฆษณาภายนอกที่อยู่อาศัย   3.84         5.21         5.50         6.03

  รวม                    100.00       100.00       100.00       100.00
  ---------------------- ------------ ------------ ------------ ------------

ที่มา : บริษัท เอซีนิลเสน (ประเทศไทย) จำกัด

จากข้อมูลของ บริษัท เอซีนีลเสน (ประเทศไทย) จำกัด
พบว่าสื่อโทรทัศน์มีการใช้งบประมาณมากที่สุด รองลงมาเป็นสื่อหนังสือพิมพ์และสื่อวิทยุ โดยข้อมูล
ณ.เดือนธันวาคม 2548 สื่อโฆษณาภายนอกที่อยู่อาศัยมีส่วนแบ่งการตลาดประมาณร้อยละ 6.03
เพิ่มขึ้นร้อยละ 9.63 เมื่อเทียบกับปี 2547 ซึ่งมีสัดส่วน 5.50% ของมูลค่าการใช้สื่อโฆษณารวม

  2.ภาวะการแข่งขันในธุรกิจสื่อโฆษณา

ภาวะการแข่งขันในธุรกิจสื่อป้ายโฆษณาสามารถสรุปได้ดังนี้

-   จากการศึกษาของบริษัทมีผู้ประกอบการหลายราย ผู้ประกอบการรายใหญ่ เช่น บริษัท
    มาสเตอร์แอด จำกัด (มหาชน) บริษัท เจซี ดี เดอ โกลด์ จำกัด บริษัท บางกอกไตรวิชั่น
    จำกัด และ ผู้ประกอบการรายย่อย
    ส่วนใหญ่จะมุ่งเน้นการดำเนินธุรกิจไปในแต่ละรูปแบบสื่อป้ายโฆษณา
    ซึ่งแตกต่างจากบริษัทที่มีนโยบายมุ่งสร้างสรรค์สื่อให้มีความหลากหลายรูปแบบ
    เข้าถึงกลุ่มเป้าหมายอย่างชัดเจน
    โดยใช้วิธีการสร้างสรรค์สื่อโฆษณาประชาสัมพันธ์ให้สอดคล้องกับพฤติกรรมของผู้บริโภคเป็นหลัก
    ซึ่งในปัจจบันมีบริษัทผลิตสื่อโฆษณาต่างๆ ดังนี้

-   บริษัท เจซี เดอ โกลด์ จำกัด มุ่งเน้นสื่อป้ายโฆษณาบริเวณที่พักผู้โดยสารรอรถประจำทาง
    และบริเวณทางเท้าในเขตกรุงเทพมหานคร

-   บริษัท บางกอกไตรวิชั่น จำกัด มุ่งเน้นสื่อป้ายโฆษณาประเภท Trivision ขนาดใหญ่

-   บริษัท ไทยประสิทธิ์นีออนไซน์ โฆษณา จำกัด มุ่งเน้นสื่อป้ายโฆษณาประเภท Billboard

-   จากการที่ผู้ประกอบการแต่ละรายมีรูปแบบสื่อป้ายโฆษณาที่แตกต่างกัน
    และพื้นที่ที่เป็นจุดแข็งต่างกัน
    ดังนั้นจุดแข็งของบริษัทจึงเป็นการติดตั้งและสร้างสรรค์สื่อโฆษณาประชาสัมพันธ์ในพื้นที่ที่มีศักยภาพในการเติบโตสูง
    อีกทั้งยังมุ่งเน้นการใช้สื่อดังกล่าวเพื่อสนับสนุนธุรกิจการจัดแสดง จัดกิจกรรมทางการตลาด

-   แนวทางการรุกเข้าสู่ธุรกิจนี้
    เป็นการเจาะกลุมเป้าหมายสู่กลุ่มวัยรุ่นและกลุ่มคนเริ่มทำงานที่มีกำลังซื้อ
    โดยมุ่งเน้นการทำสื่อโฆษณาประชาสัมพันธ์ภายในและภายนอกศูนย์การค้า
    โดยทัศนคติดังกล่าวมีผลต่อการตัดสินใจของลูกค้าสื่อโฆษณาในศูนย์การค้าค่อนข้างสูง

-   การเข้าสู่ธุรกิจของผู้ประกอบการรายใหม่มีข้อจำกัดในเรื่องพื้นที่ที่มีศักยภาพในการติดตั้ง
    ซึ่งพื้นที่ ส่วนใหญ่ได้มีการถือครองโดยผู้ประกอบการปัจจุบันอยู่แล้ว
    ผู้ประกอบการรายใหม่ที่จะเข้ามาจำเป็นต้องหาพื้นที่อื่นๆ เพื่อติดตั้ง เช่น
    พื้นที่ที่เกิดจากการขยายตัวของชุมชน ซึ่งอาจมีศักยภาพไม่มากนักในการดำเนินงานช่วงแรก

    -   แนวโน้มภาวะอุตสาหกรรม

เนื่องจากปัจจัยทางด้านราคาที่ใช้ในการซื้อสื่อโทรทัศน์สูงขึ้น
ข้อจำกัดทางด้านกฎหมายของธุรกิจเครื่องดื่มแอลกอฮอล์ธุรกิจสื่อป้ายโฆษณาจึงยังคงมีศักยภาพในการขยายตัวสูง
ทั้งการเติบโตในลักษณะควบคู่ไปกับการเติบโตของอุตสาหกรรมโฆษณา
และการที่ธุรกิจสื่อป้ายโฆษณาสามารถครองส่วนแบ่งตลาดในอุตสาหกรรมโฆษณา
สะท้อนให้เห็นโอกาสในการขยายตัวของการใช้สื่อโฆษณาในประเทศไทย บริษัทมีความมั่นใจว่า
ในอนาคตสื่อโฆษณาจะมีการให้ความสำคัญในด้านรูปแบบและความสวยงามกับสถานที่ติดตั้งสื่อป้ายโฆษณาเพิ่มขึ้น
โดยสื่อป้ายโฆษณาจัดเป็น Media Recall ที่มีผลต่อการสร้าง Image
ให้กับสินค้าที่ลงโฆษณาในระยะยาว และการนำสื่อป้ายโฆษณาไปทำ Promotion Advertising
จะช่วยกระตุ้นพฤติกรรมของผู้บริโภคในช่วงเวลาต่างๆ
ทำให้สื่อป้ายโฆษณาจะมีการเข้าถึงกลุ่มเป้าหมายได้ชัดเจน
นอกจากนี้ผู้ประกอบการจะมีการพัฒนาเทคโนโลยีในการนำเสนอ
เนื้อหาในมุมมองสร้างสรรค์เพื่อสร้างความน่าสนใจให้กับสื่อป้ายโฆษณาเพิ่มขึ้น
การแข่งขันในอุตสาหกรรมสื่อป้ายโฆษณาในอนาคต จะเหลือผู้ประกอบการรายใหญ่เพียงไม่กี่ราย
โดยปัจจัยที่ผู้ประกอบการแต่ละรายจะให้ความสำคัญ ได้แก่ ทำเล เทคโนโลยี ความคิดสร้างสรรค์
คุณภาพของงาน และการให้บริการหลังการขายเพิ่มขึ้น

3.8 ธุรกิจถ่ายภาพและการจัดกิจกรรมบันเทิง

3.8.1 ลักษณะผลิตภัณฑ์หรือบริการ

-   ลักษณะการให้บริการ

บริษัทดำเนินธุรกิจการบริหารจัดการแสดงและกิจกรรมพิเศษ (Event Marketing)
ร่วมกับบริษัทเจ้าของผลิตภัณฑ์หรือตัวแทนผู้จัดกิจกรรมต่างๆ
ในการจัดกิจกรรมส่งเสริมการตลาดด้วยการนำเสนอกิจกรรมเชิงสร้างสรรค์
ด้วยความคิดแปลกใหม่ออกมาในรูปแบบแฟชั่นโชว์ การแสดงคอนเสิร์ต กีฬา ฯลฯ
โดยพิจารณาตามความเหมาะสม ที่ผ่านมาบริษัทฯ มีกิจกรรมส่งเสริมการตลาดที่สำคัญ ได้แก่
งานเปิดตัว Media Phenomenon, Double Cheeze Party, Levi’s Dare to be Square

3.8.2 การจัดหาผลิตภัณฑ์และการให้บริการ

การบริหารกิจกรรมส่งเสริมการตลาด จากการที่กลุ่มบริษัทแม็ทชิ่งเป็นที่รู้จักกันดีในธุรกิจบันเทิง
โดยเป็นผู้เชี่ยวชาญในการผลิตโฆษณาและมี Connection
อันดีกับทั้งเจ้าของผลิตภัณฑ์และตัวแทนโฆษณาต่าง ๆ
มีผลให้ได้รับความไว้ใจในการนำเสนองานต่างๆ เป็นอันมาก

รายได้หลักของบริษัทมาจากการจัดกิจกรรมส่งเสริมการตลาดมาจากค่าจ้างบริหารกิจกรรมและรายได้สนับสนุนจากเจ้าของธุรกิจหรือผลิตภัณฑ์ต่างๆ
หรือผู้สนับสนุนรายการซึ่งขึ้นอยู่กับขนาดของงานและจำนวนผู้เข้าร่วมกิจกรรมที่ทางเจ้าของผลิตภัณฑ์เป็นผู้กำหนด
ส่วนรายได้อื่นๆ เช่น รายได้การถ่ายภาพ การบริการและรายได้จากส่วนแบ่งของนางแบบ นายแบบ

นอกจากนี้ บริษัทยังสามารถนำเอากิจกรรมที่จัดขึ้นดังกล่าวมาสร้างเป็น แพ็คเก็จร่วม (Bundle
Package) กับสื่อในเครือ เพื่อเพิ่มมูลค่าให้กับงานอีกทางหนึ่งด้วย

-   กลยุทธ์การแข่งขัน

-   การใช้กลยุทธ์แบบเชื่อมโยง (Clustering Method)

บริษัทสามารถใช้ประโยชน์จากการเกาะกลุ่มทางธุรกิจ
เพื่อให้เกิดอำนาจการต่อรองและสนองตอบทางธุรกิจอย่างครบวงจร เช่น
การนำเสนอแพ็คเก็จของสื่อโฆษณาควบรวมกับการจัดกิจกรรมส่งเสริมการตลาด
โดยการว่าจ้างบริษัทในเครือที่มีความชำนาญในการจัดกิจกรรมทางการตลาด คือ บริษัท แม็ทชิ่ง
เอ็นเตอร์เทนเม้นท์ จำกัด จากการใช้ประโยชน์จากการให้บริการและรายการต่าง ๆ
ที่กลุ่มบริษัทมีอยู่
ทำให้บริษัทสามารถนำเสนอการจัดกิจกรรมส่งเสริมการตลาดที่มีความแปลกใหม่และมีคุณภาพเป็นที่ยอมรับจากเจ้าของผลิตภัณฑ์และองค์กรต่างๆ
ให้เป็นผู้จัดกิจกรรมการตลาดอย่างต่อเนื่อง

-   การใช้กลยุทธ์การตลาดแบบบูรณาการ (Integrated Marketing Communication)

เนื่องจากบริษัทมีการให้บริการที่หลากหลายเพื่อสนองตอบความต้องการทางการตลาด
บริษัทจึงสามารถให้บริการการตลาดแบบบูรณาการได้ครบวงจร ตัวอย่างเช่น
การจัดกิจกรรมทางการตลาดโดยใช้ช่องทางการประชาสัมพันธ์ของบริษัทเอง
ควบรวมถึงการออกแบบวัสดุอุปกรณ์ที่ใช้ในการจัดกิจกรรม
การออกแบบสื่อโฆษณาและการให้บริการเช่าพื้นที่ในการจัดกิจกรรมทางการตลาด ปัจจัยต่างๆ
ข้างต้นนี้จึงเป็นประโยชน์ต่อการได้รับโอกาสในการพิจารณาเลือกใช้บริการแบบครบวงจร

-   ลักษณะลูกค้าและกลุ่มลูกค้าเป้าหมาย

  บริษัทได้กำหนดลักษณะลูกค้า ดังนี้

-   กลุ่มลูกค้าเป้าหมาย

เจ้าของสินค้าและผลิตภัณฑ์ต่างๆ หรือองค์กรภาครัฐและเอกชน
ที่ต้องการจัดกิจกรรมส่งเสริมการตลาดให้กับผลิตภัณฑ์ของตน
เพื่อสร้างยอดขายหรือสร้างภาพลักษณ์ที่ดีให้กับผลิตภัณฑ์ของตนให้เป็นที่รู้จักของผู้บริโภคเพิ่มเติมจากการโฆษณาผ่านสื่อทั่วๆ
ไป

-   กลุ่มตัวแทนผู้จัดกิจกรรมทางการตลาด

ตัวแทนเจ้าของสินค้าและผลิตภัณฑ์ ซึ่งดูแลเรื่องการจัดกิจกรรมทางการตลาด (Event Agency)
ที่ต้องการนำเสนอทางเลือกทางการตลาดให้แก่เจ้าของผลิตภัณฑ์
เพื่อประสิทธิภาพสูงสุดในการเสริมสร้างภาพลักษณ์ที่ดีให้ผลิตภัณฑ์ของตน

-   กลุ่มผู้เข้าร่วมกิจกรรมทางการตลาด

ลักษณะกลุ่มผู้เข้าร่วมกิจกรรม โดยมุ่งเน้นที่กลุ่มวัยรุ่น กลุ่มวัยเรียน และกลุ่มวัยเริ่มทำงาน
ซึ่งมีกำลังซื้อสูงและเป็นกลุ่มที่มีความสามารถในการซื้อและตัดสินใจเข้าร่วมกิจกรรมมากที่สุด

3.8.3 การตลาดและภาวะการแข่งขัน

-   การตลาด

บริษัทจะเน้นการบริหารกิจกรรมต่างๆให้กับลูกค้า
โดยร่วมกันพัฒนาสร้างสรรค์และดำเนินการซึ่งมีจุดแข่งขันด้านความคิดสร้างสรรค์และคุณภาพของงานบนพื้นที่ที่มีศักยภาพในการสนองตอบทางการตลาด
เพื่อให้บรรลุตามวัตถุประสงค์ที่ลูกค้าวางไว้ และใช้ศักยภาพสื่อของบริษัทในเครือ ความสัมพันธ์
และความชำนาญของผู้บริหารและทีมงานของบริษัทในเครือมาเป็นประโยชน์
ทั้งด้านคุณภาพของงานและการบริหารต้นทุนอย่างมีประสิทธิภาพ

-   ภาวะการแข่งขัน

เนื่องจากศักยภาพบนพื้นที่เหนือคู่แข่งขันรายอื่น
ทางบริษัทจึงเป็นผู้ประกอบการเพียงรายเดียวที่สามารถประกอบธุรกิจการถ่ายภาพ
ให้เช่าพื้นที่และจัดกิจกรรมทางการตลาดบริเวณสยามเซ็นเตอร์
อีกทั้งบริษัทยังมีความสัมพันธ์อันดีกับเจ้าของพื้นที่ สยามเซ็นเตอร์
สยามดิสคัฟเวอรี่และสยามพารากอน ด้วยการมีผลตอบแทนร่วมกัน
จากองค์ประกอบเหล่านี้เป็นผลให้ไม่มีคู่แข่งทางตรงในการให้บริการตามรายละเอียดข้างต้น

-   งานที่ยังไม่ได้ส่งมอบ

  - ไม่มี-